KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL U LILL-QORTI TAL-AWDITURI

Il-Kontijiet Annwali tal-Unjoni Ewropea 2020

(2021/C 436/01)

WERREJ

DAĦLA 2

IL-PUNTI EWLENIN FINANZJARJI TAS-SENA 3

NOTA LI TAKKUMPANJA L-KONTIJIET KONSOLIDATI 33

RAPPORTI FINANZJARJI KONSOLIDATI U NOTI TA’ SPJEGAZZJONI 34

IL-KARTA BILANĊJALI 35

RAPPORT TAL-INTROJTU 36

RAPPORT TAL-FLUSS TAL-FLUS 37

DIKJARAZZJONI TAL-BIDLIET FL-ASSI NETTI 38

NOTI GĦAR-RAPPORTI FINANZJARJI 39

RAPPORTI DWAR L-IMPLIMENTAZZJONI BAĠITARJA U NOTI TA’ SPJEGA 130

GLOSSARJU 200

LISTA TA’ ABBREVJAZZJONIJIET 204

DAĦLA

L-2020 kienet sena straordinarja, tħares kif tħares lejha: Quddiem l-isfidi ekonomiċi u politiċi kkawżati mill-pandemija tal-coronavirus, l-Unjoni Ewropea kellha tirreaġixxi b’soluzzjonijiet u b’ħeffa mingħajr preċedent. Il-Kummissjoni Ewropea ilha taħdem fuq il-fronti kollha biex issalva l-ħajjiet u l-għajxien, biex tappoġġa s-sistemi tas-saħħa nazzjonali u l-kumpaniji, biex trawwem l-irkupru u r-reżiljenza. Immobilizzajna l-mezzi kollha għad-dispożizzjoni tagħna biex ngħinu lill-Istati Membri jikkoordinaw ir-reazzjonijiet nazzjonali tagħhom u biex ngħinu lil dawk l-aktar milquta mill-kriżijiet, bl-użu ta’ strumenti bħall-Inizjattiva ta’ Investiment fir-Rispons għall-Coronavirus jew SURE (Appoġġ biex jittaffew ir-Riskji ta’ Qgħad f’Emerġenza). Taħt SURE ammont ta’ EUR 39,5 biljun minn total ta’ EUR 100 biljun diġà ġie żborżat fl-2020 lill-Istati Membri affettwati biex jindirizzaw żidiet f’daqqa fin-nefqa pubblika għall-preservazzjoni tal-impjiegi. Fl-2021 imbagħad saru aktar żborżi sostanzjali.

Madankollu, filwaqt li tiġġieled il-pandemija, l-Unjoni Ewropea wettqet l-objettivi ta’ politika tagħha, b’enfasi fuq iż-żgħażagħ, l-impjiegi u t-tkabbir, kif ukoll it-tibdil fil-klima. Il-miżuri maħsuba biex jappoġġaw it-tkabbir ekonomiku u jnaqqsu l-lakuni ekonomiċi bejn ir-reġjuni kienu jammontaw għal kważi nofs il-fondi impenjati. Il-finanzjament tal-UE kkontribwixxa EUR 29,7 biljun għal reġjuni inqas żviluppati u EUR 16,4 biljun għar-riċerka u l-innovazzjoni taħt Orizzont 2020. Barra minn hekk, il-baġit tal-UE għall-2020 għen l-agrikoltura u ż-żoni rurali taħt il-Fond Agrikolu Ewropew ta’ Garanzija u l-Fond Agrikolu għall-Iżvilupp Rurali b’impenji totali ta’ EUR 59 biljun. Il-baġit tal-2020 kien il-baġit finali tal-qafas finanzjarju pluriennali attwali, b’implimentazzjoni tal-baġit li tammonta għal EUR 181,7 biljun f’impenji magħmula — żieda fil-valur għall-Ewropej kollha.

Fl-aħħar nett, l-2020 kienet ukoll is-sena tal-ftehim dwar il-baġit fit-tul tal-UE għall-2021–2027 ta’ EUR 1,074 triljun (fi prezzijiet tal-2018), imsaħħa b’EUR 750 biljun permezz ta’ NextGenerationEU, strument temporanju biex jagħti spinta lill-irkupru u jmexxi t-tranżizzjoni lejn Ewropa aktar sostenibbli u diġitali.

Huwa l-pjaċir tiegħi li nippreżenta l-kontijiet annwali tal-Unjoni Ewropea għas-sena 2020. Huma jipprovdu ħarsa ġenerali sħiħa lejn il-finanzi tal-UE u lejn l-implimentazzjoni tal-baġit tal-UE għas-sena li għaddiet, inkluża informazzjoni dwar l-obbligazzjonijiet kontinġenti, l-impenji finanzjarji u l-obbligi l-oħra tal-Unjoni. Il-kontijiet annwali konsolidati tal-Unjoni Ewropea huma parti mill-pakkett integrat ta’ rappurtar finanzjarju u tar-responsabbiltà tal-Kummissjoni u jiffurmaw parti essenzjali mis-sistema ta’ responsabbiltà finanzjarja żviluppata ħafna tagħna.

Johannes HAHN Il-Kummissarju għall-Baġit u r-Riżorsi Umani

IL-PUNTI EWLENIN FINANZJARJI TAS-SENA

L-objettiv tal-Analiżi tar-Rapporti Finanzjarji, li tħejjiet abbażi tal-prinċipji deskritti fil-Linja Gwida dwar il-Prattika Rakkomandata (RPB) tal-IPSASB 2 “Diskussjoni u Analiżi tar-Rapporti Finanzjarji” huwa li tgħin lill-qarrejja jifhmu kif l-attivitajiet operazzjonali, finanzjarji u ta’ investiment tal-UE huma riflessi fl-elementi differenti tar-rapporti finanzjarji konsolidati tal-UE. L-informazzjoni ppreżentata f’din it-taqsima ma ġietx awditjata. Jenħtieġ li jiġi nnotat li minħabba l-ittondjar taċ-ċifri f’miljuni ta’ euro, xi data finanzjarja fit-tabelli ta’ hawn taħt tista’ tidher li ma taqbilx fl-għadd finali.

WERREJ

1. ĊIFRI EWLENIN 2020 4

2. IR-RISPONS GĦALL-CORONAVIRUS 5

2.1. Il-punti ewlenin tar-rispons tal-UE għall-coronavirus 5

2.2. Inizjattivi ta’ rispons taħt il-qafas finanzjarju pluriennali (QFP) tal-2014–2020 u taħt il-programm SURE 7

3. IL-BAĠIT FIT-TUL TAL-UE GĦALL-2021–2027 U L-ISTRUMENT EWROPEW GĦALL-IRKUPRU 11

4. IT-TLUQ TAR-RENJU UNIT MILL-UNJONI EWROPEA 13

4.1. Sfond 13

4.2. Sehem tar-Renju Unit 14

4.3. Il-kontijiet annwali tal-UE: Ammonti dovuti mir-Renju Unit u lilu skont il-Ftehim dwar il-Ħruġ 14

5. SOMMARJU TAL-IMPLIMENTAZZJONI TAL-BAĠIT 17

6. STRUMENTI FINANZJARJI U GARANZIJI BAĠITARJI 18

6.1. Strumenti finanzjarji ffinanzjati mill-baġit tal-UE 18

6.2. Assi finanzjarji miżmuma f’fondi ta’ garanzija għall-garanziji baġitarji 18

6.3. Is-self u t-teħid b’self relatat għall-programmi ta’ assistenza finanzjarja 19

6.4. Obbligazzjonijiet kontinġenti baġitarji għal programmi ta’ assistenza finanzjarja 23

7. ANALIŻI TAR-RAPPORTI FINANZJARJI 24

7.1. DĦUL 24

7.2. SPEJJEŻ 25

7.3. ASSI 26

7.4. OBBLIGAZZJONIJIET 27

8. QAFAS POLITIKU U FINANZJARJU, GOVERNANZA U AKKONTABBILTÀ TAL-UE 28

8.1. QAFAS POLITIKU U FINANZJARJU 29

8.2. GOVERNANZA U AKKONTABBILTÀ 30

1. ĊIFRI EWLENIN 2020

Il-baġit tal-UE fl-2020 — L-implimentazzjoni tal-approprjazzjonijiet ta’ impenn

EUR 181,7 biljun implimentati biex jintlaħqu l-objettivi ta’ politika tal-UE: ⇨ ara r-Rapporti ta’ Implimentazzjoni Baġitarja u n-Noti ta’ Spjegazzjoni, Tabella 4.2





Ir-rispons tal-UE għall-Coronavirus SURE — Ammonti mogħtija fl-2020 Strument maqbula EUR biljuni Stat Membru mogħtija EUR biljuni Strument Ewropew għall-Irkupru 750 L-Italja 27,4 SURE* 100 Spanja 21,3 Assistenza makrofinanzjarja 3,0 Il-Polonja 11,2 SIE 2,7 Il-Belġju 7,8 UCPM 0,3 Il-Portugall 5,9 Total 856,0 Ir-Rumanija 4,1 Il-Greċja 2,7 Oħrajn 9,9 *li minnhom EUR 39,5 biljun żborżati fl-2020 Total mogħti fl-2020 90,3 ⇨ ara l-punti 2.2 u 3 ⇨ ara l-punt 2.2.6

Rapporti finanzjarji konsolidati

Ir-rapporti finanzjarji konsolidati tal-UE jinkludu aktar minn 50 entità (inkluż il-Parlament Ewropew, il-Kunsill, il-Kummissjoni u l-aġenziji tal-UE). Il-Kummissjoni Ewropea hija l-aktar entità sinifikanti, li tkopri 98 % tal-assi totali tar-rapporti finanzjarji konsolidati.

Il-kontijiet tal-UE jitħejjew skont l-ogħla standards disponibbli, l-Istandards Internazzjonali tal-Kontabilità għas-Settur Pubbliku (IPSAS). L-adeżjoni ma’ dawn l-istandards tiżgura li l-kontijiet jipprovdu informazzjoni finanzjarja rilevanti, affidabbli, komparabbli u li tinftiehem għaċ-ċittadini. Huma jipprovdu informazzjoni dwar il-pożizzjoni finanzjarja (karta bilanċjali) tal-UE kif ukoll spjegazzjonijiet dettaljati tal-assi, tal-obbligazzjonijiet, tal-impenji finanzjarji u tal-obbligi tagħha. Dawn juru wkoll kif il-baġit tal-UE ġie implimentat matul is-sena.

EUR biljuni 2020 2019 ASSI Assi Finanzjarji 113,1 71,2 Prefinanzjament 62,7 51,4 Riċevibbli 74,5 24,0 Il-flus u l-ekwivalenti ta’ flus 16,7 19,7 Proprjetà, Impjanti u Tagħmir u assi oħrajn 13,0 12,6 Total 280,0 178,9 OBBLIGAZZJONIJIET Benefiċċji ta’ wara l-impjieg 116,0 97,7 Obbligazzjonijiet finanzjarji 95,0 54,5 Ammonti pagabbli 32,4 27,2 Dovuti 64,6 67,2 Obbligazzjonijiet oħrajn 5,4 4,8 Total 313,5 251,5 ASSI NETTI Riżervi 5,1 5,0 Ammonti li jridu jiġu eżerċitati mill-Istati Membri (38,5 ) (77,6 ) Total (33,4 ) (72,5 ) ⇨ ara l-analiżi tar-Rapport Finanzjarju, il-punt 7

2. IR-RISPONS GĦALL-CORONAVIRUS

2.1. IL-PUNTI EWLENIN TAR-RISPONS TAL-UE GĦALL-CORONAVIRUS

Mit-tifqigħa tal-pandemija tal-COVID-19, il-Kummissjoni Ewropea ħadet azzjoni determinata biex issaħħaħ is-setturi tas-saħħa pubblika u ttaffi l-impatt soċjoekonomiku fl-Unjoni Ewropea. Abbażi tal-qafas finanzjarju pluriennali (QFP) tal-2014–2020, il-Kummissjoni Ewropea mmobilizzat il-mezzi kollha għad-dispożizzjoni tagħha biex tgħin lill-Istati Membri jikkoordinaw ir-risponsi nazzjonali tagħhom u pprovdiet informazzjoni oġġettiva dwar it-tixrid tal-virus u dwar sforzi effettivi biex dan jitrażżan.

Skeda ta’ żmien tal-azzjonijiet meħuda (1)

— It-2 ta’ April Ir-rispons għall-coronavirus: Il-Kummissjoni Ewropea timmobilizza kull euro biex tipproteġi l-ħajjiet u l-għajxien — L-14 ta’ April EUR 2,7 biljun mill-baġit tal-UE biex jiġi appoġġat is-settur tal-kura tas-saħħa — Is-16 ta’ April Il-President von der Leyen: “Il-baġit Ewropew se jkun il-bażi għall-irkupru tal-Ewropa” — It-22 ta’ April Pakkett ta’ assistenza finanzjarja ta’ EUR 3 biljun għal għaxar pajjiżi, kemm ġirien kif ukoll involuti fit-tkabbir — Is-27 ta’ Mejju Il-mument tal-Ewropa: żvelat il-Pjan ta’ Rkupru ewlieni ta’ EUR 2,4 triljun għall-Ewropa għat-tiswija u għat-tħejjija għall-ġenerazzjoni li jmiss — L-4 ta’ Ġunju Il-Kummissjoni Ewropea twiegħed EUR 300 miljun lill-Alleanza għall-Vaċċini — Il-21 ta’ Lulju Il-mexxejja Ewropej jilħqu ftehim dwar il-pjan ta’ rkupru u baġit Ewropew fit-tul 2021–2027 — Il-25 ta’ Awwissu Il-Kummissjoni Ewropea tipproponi li tipprovdi €87,3 biljun f’appoġġ finanzjarju lil 16-il Stat Membru taħt SURE — Is-17 ta’ Settembru Il-Kummissjoni Ewropea tippreżenta l-passi li jmiss għall-Faċilità għall-Irkupru u r-Reżiljenza ta’ EUR 672,5 biljun — It-22 ta’ Settembru Il-Kummissjoni Ewropea tilqa’ l-finalizzazzjoni tas-sistema ta’ garanzija għall-istrument SURE ta’ EUR 100 biljun — Is-7 ta’ Ottubru Il-Kummissjoni Ewropea se toħroġ bonds tal-EU SURE sa €100 biljun bħala bonds soċjali — 27 ta’ Ottubru Il-Kummissjoni Ewropea tagħmel żborż tal-ewwel EUR 17-il biljun f’pagamenti parzjali ta’ SURE lill-Italja, lil Spanja u lill-Polonja — L-10 ta’ Novembru Il-Kummissjoni Ewropea tilqa’ l-ftehim dwar il-baġit fit-tul tal-UE ta’ EUR 1,8 triljun u Strument Ewropew għall-Irkupru biex tgħin fil-bini ta’ Ewropa aktar ekoloġika, aktar diġitali u aktar reżiljenti — Is-17 ta’ Novembru Il-Kummissjoni Ewropea tiżborża EUR 14-il biljun lil disa’ Stati Membri taħt l-istrument SURE — L-1 ta’ Diċembru Il-Kummissjoni Ewropea tagħmel żborż ta’ EUR 8,5 biljun taħt SURE lil ħames Stati Membri biex tgħinhom isostnu l-impjiegi — Is-17 ta’ Diċembru Il-Kummissjoni Ewropea tilqa’ l-adozzjoni tal-baġit fit-tul tal-UE għall-2021–2027

2.2. INIZJATTIVI TA’ RISPONS TAĦT IL-QAFAS FINANZJARJU PLURIENNALI (QFP) TAL-2014–2020 U TAĦT IL-PROGRAMM SURE

L-interventi tal-Unjoni Ewropea skont il-QFP tal-2014–2020 biex tiġi miġġielda l-pandemija tal-COVID-19 varjaw minn azzjonijiet immedjati bħall-finanzjament ta’ provvista medika urġenti u ż-żieda fil-kumulazzjoni ta' riżerva medika, għall-introduzzjoni ta’ aktar flessibbiltà fir-rigward tal-użu tal-appoġġ finanzjarju mill-Fondi Strutturali u ta’ Investiment Ewropej, u l-provvediment ta’ self b’termini favorevoli kemm għall-Istati Membri kif ukoll għas-sħab tat-tkabbir u tal-viċinat. Fl-2020, l-appoġġ dirett totali mill-baġit tal-UE ammonta għal madwar EUR 70 biljun. Dan ikopri impenji li jistgħu jiġu ridiretti lejn azzjonijiet relatati mal-COVID-19, li minnhom EUR 66 biljun ġew minn riallokazzjoni u minn riprijoritizzazzjoni fi ħdan il-programmi eżistenti u EUR 4 biljun minn tisħiħ baġitarju. L-inizjattivi ewlenin huma spjegati f’aktar dettall hawn taħt.

2.2.1. Attivazzjoni tal-Istrument għall-Appoġġ ta’ Emerġenza (SIE)

Minħabba l-profondità tal-kriżi wara l-pandemija tal-COVID-19, kif ukoll il-firxa u n-natura tal-ħtiġijiet li jeħtieġu appoġġ mill-baġit tal-UE, l-UE attivat mill-ġdid l-istrument SIE għal perjodu ta’ 2 snin biex tiffinanzja n-nefqa meħtieġa biex tiġi indirizzata l-pandemija tal-COVID-19 għall-perjodu mill-1 ta’ Frar 2020 sal-31 ta’ Jannar 2022 (ara r-Regolament tal-Kunsill (UE) 2016/369 (2)). Biex ikompli dan l-objettiv, il-baġit tal-2020 ġie emendat (3). B’kunsiderazzjoni wkoll ta’ DEC 13/2020 adottata fl-24 ta’ Lulju 2020, ġew allokati għall-istrument SIE għall-2020 EUR 2,7 biljun f’approprjazzjonijiet ta’ impenn u EUR 2,6 biljun f’approprjazzjonijiet ta’ pagament. Ir-riattivazzjoni se tippermetti lill-Unjoni tuża miżuri li jipprevjenu u li jtaffu konsegwenzi serji fi Stat Membru wieħed jew aktar u tindirizza, b’mod koordinat, il-ħtiġijiet relatati mal-pandemija tal-COVID-19, billi tikkumplimenta kwalunkwe assistenza pprovduta taħt strumenti oħrajn tal-UE. L-istrument huwa ġestit b’mod ċentrali mill-Kummissjoni u jiffoka l-aktar fuq akkwist dirett u għotjiet, ikkumplimentat f’ċerti każijiet b’azzjonijiet implimentati permezz ta’ msieħba bħal organizzazzjonijiet internazzjonali.

Fl-2020, il-Kummissjoni ffirmat ftehimiet ta’ xiri bil-quddiem ma’ għadd ta’ kumpaniji farmaċewtiċi. Il-ftehimiet ta’ xiri bil-quddiem jgħinu biex jitnaqqas ir-riskju marbut mal-investimenti magħmula mill-manifatturi fl-iżvilupp ta’ vaċċini potenzjali jew li għandhom bħala għan il-garanzija tal-provvisti, u b’hekk li jiġu massimizzati l-possibbiltajiet li jiġu żviluppati, immanifatturari u użati vaċċini sikuri u effettivi malajr, u li jiġi żgurat li ċ-ċittadini tal-UE jkollhom aċċess għalihom. Il-Kummissjoni nnegozjat ma’ kumpaniji tal-prodotti farmaċewtiċi f’isem l-Istati Membri tal-UE, u dan wassal għall-iffirmar inizjali ta’ sitt ftehimiet, b’iktar taħditiet esploratorji ma’ manifatturi addizzjonali tal-vaċċini li bdew fl-2020 u li għadhom għaddejjin fl-2021. L-ewwel vaċċin li ngħata awtorizzazzjoni kondizzjonali għat-tqegħid fis-suq, fil-21 ta’ Diċembru 2020, ġie prodott minn BioNTech/Pfizer. Id-distribuzzjoni tiegħu bdiet ftit jiem wara, mat-tnedija tal-Jiem tal-Vaċċinazzjoni tal-UE fis-27, fit-28 u fid-29 ta’ Diċembru 2020. Din l-awtorizzazzjoni ngħatat wara rakkomandazzjoni xjentifika pożittiva bbażata fuq valutazzjoni bir-reqqa tas-sikurezza, tal-effettività u tal-kwalità tal-vaċċin imwettqa mill-Aġenzija Ewropea għall-Mediċini, u din ġiet approvata mill-Istati Membri.

Mill-31 ta’ Diċembru 2020, il-Kummissjoni kkuntrattat 1 965 miljun doża (li minnhom 1 305 miljun fissi u 660 miljun fakultattivi).

Fl-2021, il-Kummissjoni kkuntrattat 2 400 miljun doża oħra (fissi jew fakultattivi). Madankollu, dawn id-dożi se jitħallsu kompletament mill-Istati Membri kkonċernati, mingħajr ebda effett fuq il-baġit tal-UE.

2.2.2. Appoġġ għar-riċerka

Fl-4 ta’ Mejju 2020, l-UE u s-sħab tagħha ospitaw konferenza internazzjonali b’appell għal wegħdiet li ġabret EUR 9,8 biljun f’wegħdiet minn donaturi minn madwar id-dinja biex tingħata spinta lill-kooperazzjoni globali fuq ir-riċerka dwar il-coronavirus. Inkluż ma’ dan kien hemm wegħda ta’ EUR 1,4 biljun mill-Kummissjoni, li EUR 1 biljun minnhom ġejjin minn Orizzont 2020.

L-UE għandha rwol ċentrali fl-appoġġ u fil-koordinazzjoni tar-riċerka fuq il-mard infettiv, b’EUR 4,1 biljun investiti mill-2007 sal-2019 permezz tas-Seba’ Programm Qafas u Orizzont 2020, b’impenji ulterjuri fl-2020, flimkien mal-wegħda ta’ EUR 1 biljun għar-riċerka dwar il-coronavirus. Ċifri aġġornati tal-finanzjament kollu mwiegħed u diġà mobilizzat taħt Orizzont 2020 bħala kontribut għall-maratona ta’ wegħdiet tar-Rispons Globali għall-Coronavirus huma disponibbli online (4).

Barra minn hekk, fit-3 ta’ Marzu 2020, l-Inizjattiva dwar il-Mediċini Innovattivi (IMI) appoġġata permezz tal-Programm Qafas għar-Riċerka u l-Innovazzjoni, Orizzont 2020 tal-Kummissjoni Ewropea, nediet sejħa rapida speċjali għall-“Iżvilupp tat-terapewtiċi u tad-dijanjostika fil-ġlieda kontra l-infezzjonijiet bil-coronavirus” b’kontribuzzjoni tal-UE ta’ EUR 45 miljun, li sussegwentement żdiedet għal EUR 72 miljun.

Fl-aħħar nett, fit-8 ta’ Ġunju 2020, il-Kummissjoni tat kważi EUR 166 miljun, permezz tal-Proġett Pilota Aċċeleratur tal-Kunsill Ewropew tal-Innovazzjoni (EIC), lil 36 kumpanija stabbiliti biex jiġġieldu l-pandemija tal-coronavirus.

2.2.3. It-tisħiħ ulterjuri tal-Mekkaniżmu tal-UE għall-Protezzjoni Ċivili (UCPM/rescEU)

Bħala miżura komplementari għall-SIE, il-UCPM/rescEU ġie msaħħaħ biex jippermetti l-ħżin usa’ u l-koordinazzjoni tad-distribuzzjoni tar-riżorsi essenzjali madwar l-Ewropa (ara d-Deċiżjoni ta’ Implimentazzjoni tal-Kummissjoni (UE) 2019/570 (5), kif emendata bid-Deċiżjoni ta’ Implimentazzjoni tal-Kummissjoni 2020/414 (6) u d-Deċiżjoni ta’ Implimentazzjoni tal-Kummissjoni (UE) 2020/452 (7)). Għal dan il-għan, il-baġit tal-2020 ġie emendat biex jinkludi EUR 0,4 biljun oħra f’approprjazzjonijiet ta’ impenn u EUR 0,2 biljun f’approprjazzjonijiet ta’ pagament.

It-tisħiħ tal-UCPM/rescEU jappoġġa lill-Istati Membri fix-xiri ta’ parti mit-tagħmir meħtieġ (inkluż it-terapewtiċi, it-tagħmir mediku, it-tagħmir personali protettiv, il-provvisti tal-laboratorji), biex b’hekk jiżdied il-volum kif ukoll jiġi kkomplementat u jitwessa’ l-kamp ta’ applikazzjoni tal-oġġetti ta’ prijorità mixtrija permezz tal-Ftehim ta’ Akkwist Konġunt, approċċ koordinat li jagħti lill-Istati Membri pożizzjoni b’saħħitha meta jinnegozjaw mal-industrija dwar id-disponibbiltà u l-prezz tal-prodotti mediċi.

L-għotjiet diretti rescEU jipprovdu finanzjament ta’ 100 % mill-baġit tal-UE, li jinkludi finanzjament sħiħ għall-iżvilupp ta’ dawn il-kapaċitajiet u finanzjament sħiħ tal-iskjerament tat-tagħmir. It-tagħmir mixtri se jkun ospitat minn Stat Membru wieħed jew aktar, filwaqt li t-teħid ta’ deċiżjonijiet huwa organizzat fil-livell tal-UE, li tipprovdi provvisti ta’ emerġenza minbarra l-istokkijiet nazzjonali. Dan se jkun disponibbli għall-Istati Membri kollha u se jintuża f’każ ta’ nuqqas fid-disponibbiltà nazzjonali.

2.2.4. Inizjattiva ta’ Investiment fir-Rispons għall-Coronavirus (CRII u CRIIplus)

Waħda mill-ewwel miżuri mnedija mill-UE, biex l-Istati Membri jiġu appoġġati finanzjarjament fir-rispons tagħhom għall-kriżi kienet is-CRII, implimentata mir-Regolament 2020/460 tal-Parlament Ewropew u tal-Kunsill (8) tat-30 ta’ Marzu 2020. Permezz tal-mobilizzazzjoni ta’ flus mhux minfuqa li diġà kienu ġew allokati lill-Istati Membri tal-UE, l-inizjattiva tat spinta immedjata ta’ likwidità lill-baġits tal-Istati Membri u tar-reġjuni u għenithom jużaw il-finanzjament tal-politika ta’ koeżjoni biex jiffinanzjaw in-nefqa fuq il-kura tas-saħħa u l-iskemi tax-xogħol għal żmien qasir, u joffru appoġġ bil-kapital operatorju lil intrapriżi żgħar u medji. Il-kamp ta’ applikazzjoni tal-Fond ta’ Solidarjetà tal-Unjoni Ewropea ġie estiż ukoll biex ikopri emerġenzi maġġuri tas-saħħa pubblika, u b’hekk l-Istati Membri jkunu jistgħu jirċievu appoġġ taħt dan il-fond biex jgħinhom jindirizzaw il-pandemija tal-COVID-19.

Minn April, il-CRIIplus, implimentat bir-Regolament 2020/558 tal-Parlament Ewropew u tal-Kunsill (9), għamilha aktar sempliċi li jsir użu malajr mill-Fondi Strutturali u ta’ Investiment Ewropej eżistenti għal miżuri relatati mal-kriżi, u għamilha possibbli li l-kontribut tal-UE għall-programmi tal-politika ta’ koeżjoni jiżdied sa 100 % għall-applikazzjonijiet għall-pagamenti ppreżentati bejn l-1 ta’ Lulju 2020 u t-30 ta’ Ġunju 2021.

F’Diċembru, il-Kummissjoni ħabbret ir-riżultati tal-2020 taż-żewġ inizjattivi. Mill-bidu tal-kriżi, l-UE mmobilizzat finanzjament sinifikanti biex tiġġieled l-effetti tal-pandemija. L-intrapriżi żgħar u medji bbenefikaw mill-biċċa l-kbira tal-finanzjament disponibbli, jiġifieri iktar minn EUR 10 biljun, li għen lin-negozji biex ma jfallux. Ġew diretti EUR 3 biljun liċ-ċittadini, inkluż bil-provvediment ta’ servizzi soċjali lil gruppi vulnerabbli u skemi ta’ impjieg temporanju għall-ħaddiema. Fl-aħħar nett, ingħataw EUR 7 biljun bħala appoġġ lis-settur tas-saħħa, flimkien mal-EUR 10,2 biljun mill-baġit tal-UE li kien diġà ġie allokat lil dan il-qasam għas-snin 2014–2020 (tista’ tinnota li hemm xi trikkib bejn il-gruppi ta’ benefiċjarji).

2.2.5. Assistenza għat-tkabbir, għas-sħab tal-viċinat u lil hinn minnhom

S’issa, l-UE mmobilizzat aktar minn EUR 38,5 biljun biex tiġġieled il-coronavirus fuq skala globali. L-objettiv tal-approċċ Tim Ewropa huwa li jgħaqqad ir-riżorsi mill-UE, mill-Istati Membri tagħha, u mill-istituzzjonijiet finanzjarji, inkluż il-Bank Ewropew tal-Investiment u l-Bank Ewropew għar-Rikostruzzjoni u l-Iżvilupp, biex jiġu appoġġati pajjiżi sħab. Nofs ir-rispons globali ta’ EUR 38,5 biljun għall-pandemija tal-coronavirus ġie żborżat.

Barra minn hekk, il-Kummissjoni kkonkludiet għaxar ftehimiet ta’ garanzija finanzjarja li jiswew EUR 990 miljun ma’ istituzzjonijiet finanzjarji sħab li jikkompletaw il-Fond Ewropew għall-Iżvilupp Sostenibbli, il-fergħa tal-finanzjament tal-Pjan ta’ Investiment Estern. Il-ftehimiet jenħtieġ li jiġġeneraw sa EUR 10 biljun f’investiment, biex jistimulaw l-irkupru ekonomiku u jsaħħu r-reżiljenza tal-pajjiżi tal-viċinat tal-UE u tal-pajjiżi Afrikani.

Ġew allokati EUR 500 miljun ulterjuri biex jappoġġaw l-inizjattiva tal-vaċċin globali tal-COVAX, li għandha l-għan li tipprovdi biljun doża tal-vaċċin tal-coronavirus lill-pajjiżi bi dħul baxx u medju fl-Afrika, fl-Asja, fil-Karibew u fil-Paċifiku, kif ukoll fil-Viċinat tan-Nofsinhar u tal-Lvant tal-Ewropa. EUR 100 miljun ġew allokati mill-Kummissjoni u EUR 400 mill-Bank Ewropew tal-Investiment, garantiti mill-Fond Ewropew għall-Iżvilupp Sostenibbli, għall-parteċipazzjoni ta’ pajjiżi bi dħul baxx u medju fl-Impenn Antiċipat tas-Suq COVAX. Fid-19 ta’ Frar 2021, l-Unjoni Ewropea ħabbret EUR 500 miljun addizzjonali għall-Faċilità COVAX, u l-Kummissjoni Ewropea ħabbret EUR 100 miljun f’assistenza umanitarja biex tappoġġa t-tnedija ta’ kampanji ta’ tilqim fl-Afrika.

Fil-25 ta’ Mejju 2020, il-Parlament Ewropew u l-Kunsill adottaw Deċiżjoni (UE) 2020/701 tal-Parlament Ewropew u tal-Kunsill (10) dwar il-forniment ta’ assistenza makrofinanzjarja lil għaxar sħab tat-tkabbir u tal-viċinat biex jippermettu spazju għal politika għal żmien qasir għall-implimentazzjoni ta’ miżuri sabiex jiġġieldu l-waqa’ ekonomika dovuta għall-pandemija tal-COVID-19 b’total massimu ta’ EUR 3 biljun fil-forma ta’ self. Fl-2020 ġie żborżat total ta’ EUR 1,0 biljun bħala l-ewwel pagament parzjali lil seba’ pajjiżi (l-Ukrajna, il-Ġordan, il-Maċedonja ta’ Fuq, il-Georgia, il-Kosova, il-Moldova u l-Montenegro). Sa Ġunju 2021 ġie żborżat total ta’ EUR 0,6 biljun lil ħames pajjiżi bħala l-ewwel pagament parzjali (l-Albanija, it-Tuneżija) jew it-tieni pagament parzjali (il-Maċedonja ta’ Fuq, il-Kosovo (*1), il-Montenegro). Barra minn hekk, ġie ffirmat Memorandum ta’ Ftehim mal-Bożnija-Ħerzegovina.

2.2.6. Appoġġ Temporanju biex jittaffew ir-Riskji ta’ Qgħad f’Emerġenza (SURE) wara t-tifqigħa tal-COVID-19

Bħala parti mill-pakkett ta’ appoġġ ta’ emerġenza tagħha biex tindirizza l-impatt ekonomiku tal-pandemija tal-COVID-19, fid-19 ta’ Mejju 2020, l-UE adottat ir-Regolament tal-Kunsill (UE) 2020/672 (11) li jistabbilixxi l-istrument SURE, biex jgħin lill-ħaddiema jżommu xogħolhom matul il-kriżi. SURE hija skema temporanja li tista’ tipprovdi sa EUR 100 biljun ta’ assistenza finanzjarja (self b’termini favorevoli) lill-Istati Membri. L-istrument jippermetti lill-Istati Membri jitolbu għajnuna finanzjarja mill-UE biex tgħin fil-finanzjament ta’ żidiet f’daqqa u severi tan-nefqa pubblika nazzjonali, mill-1 ta’ Frar 2020, b’rabta ma’ skemi nazzjonali ta’ xogħol b’ħinijiet qosra u miżuri simili, inkluż għal persuni li jaħdmu għal rashom, jew għal xi miżuri relatati mas-saħħa, b’mod partikolari fuq il-post tax-xogħol b’reazzjoni għall-kriżi. Sabiex l-UE tkun tista’ tipprovdi assistenza finanzjarja taħt SURE, il-Kummissjoni hija mogħtija s-setgħa li tissellef mis-swieq kapitali jew minn istituzzjonijiet finanzjarji f’isem l-UE sa ammont massimu ta’ EUR 100 biljun. Is-self ta’ SURE huwa sostnut mill-baġit tal-UE u minn garanziji pprovduti mill-Istati Membri, skont is-sehem tagħhom fl-ING tal-UE. L-ammont totali ta’ garanziji jammonta għal EUR 25 biljun. L-istrument huwa limitat biż-żmien sal-31 ta’ Diċembru 2022.

Mill-31 ta’ Diċembru 2020 il-Kummissjoni pproponiet total ta’ EUR 90,3 biljun f’appoġġ finanzjarju lil 18-il Stat Membru, li kollha kemm huma diġà ġew approvati mill-Kunsill. Il-maġġoranza ta’ dan l-ammont, EUR 87,3 biljun, immirat lejn 16 Stat Membru, diġà ġie propost sa Awwissu 2020, bl-ammont li jifdal ta’ EUR 3 biljun, immirat lejn l-Ungerija u l-Irlanda, propost f’Ottubru u Novembru 2020, rispettivament:

Wara l-ewwel tliet ħarġiet tal-bonds SURE f’Ottubru u Novembru 2020, il-Kummissjoni żborżat total ta’ EUR 39,5 biljun lil 15-il Stat Membru tal-UE (il-Belġju, il-Kroazja, Ċipru, il-Greċja, l-Ungerija, l-Italja, il-Latvja, il-Litwanja, Malta, il-Polonja, il-Portugall, ir-Rumanija, is-Slovakkja, is-Slovenja u Spanja, ara l-punt 6.3).

L-implimentazzjoni ta’ SURE kompliet fl-2021. Fi Frar u Marzu 2021 il-Kummissjoni pproponiet EUR 230 miljun lill-Estonja u EUR 3,7 biljun oħra lill-Belġju, Ċipru, il-Greċja, il-Latvja, il-Litwanja u Malta, biex b’hekk il-volum totali taħt SURE żdied għal EUR 94,3 biljun. Dawn l-ammonti addizzjonali ġew approvati mill-Kunsill f’Marzu u April 2021. Wara erba’ ħarġiet oħra ta’ bonds f’Jannar, Marzu u Mejju 2021, il-Kummissjoni żborżat EUR 50,1 biljun oħra, li rriżultaw f’livell totali ta’ żborżi ta’ EUR 89,6 biljun.

Il-bonds kollha maħruġa taħt SURE fil-biċċa l-kbira kienu sopraskritti b’mod eċċessiv, ħafna minnhom b’numri b’żewġ ċifri, u attiraw bażi diversa ta’ investituri tal-UE u internazzjonali. Dan irriżulta f’kundizzjonijiet favorevoli ħafna fejn jidħol prezz. Il-bonds li toħroġ l-UE taħt SURE jibbenefikaw minn tikketta ta’ bond soċjali. Dan jagħti fiduċja lill-investituri li l-fondi mobilizzati jservu objettiv tassew soċjali. Il-fondi miġbura qed jiġu ttrasferiti lill-Istati Membri benefiċjarji fil-forma ta’ self biex jgħinhom ikopru l-ispejjeż relatati direttament mal-finanzjament ta’ skemi nazzjonali ta’ xogħol b’ħinijiet iqsar u miżuri simili bħala rispons għall-pandemija.

3. IL-BAĠIT FIT-TUL TAL-UE GĦALL-2021–2027 U L-ISTRUMENT EWROPEW GĦALL-IRKUPRU

Fl-2020, l-UE pprovdiet rispons mingħajr preċedent għall-kriżi tal-coronavirus li laqtet lill-Ewropa u lid-dinja. Fil-qalba tiegħu huwa pakkett ta’ stimolu li jiswa EUR 2,018 triljun fi prezzijiet attwali (EUR 1,8 triljun fi prezzijiet tal-2018). Dan jikkonsisti fil-baġit fit-tul tal-UE għall-2021–2027 ta’ EUR 1,211 triljun (EUR 1,074 triljun fil-prezzijiet tal-2018), miżjud b’EUR 807 biljun (EUR 750 biljun fil-prezzijiet tal-2018) permezz tal-Istrument Ewropew għall-Irkupru, strument temporanju biex isaħħaħ l-irkupru (12). Flimkien, il-fondi se jgħinu biex isewwu d-dannu ekonomiku u soċjali kkawżat mill-pandemija tal-coronavirus u biex imexxu t-tranżizzjoni lejn Ewropa moderna u aktar sostenibbli.

Aktar minn 50 % tal-baġit fit-tul u tal-Istrument Ewropew għall-Irkupru se jmorru għal prijoritajiet ġodda. Il-flus se jmorru għar-riċerka u l-innovazzjoni, permezz ta’ Orizzont Ewropa; għal klima ġusta u tranżizzjonijiet diġitali, permezz tal-Fond għal Tranżizzjoni Ġusta u l-programm Ewropa Diġitali; għat-tħejjija, l-irkupru u r-reżiljenza, permezz tal-Faċilità għall-Irkupru u r-Reżiljenza, il-mekkaniżmu tal-protezzjoni ċivili tal-UE, ir-rescEU, u għall-programm tas-saħħa, EU4Health.

30 % tal-baġit fit-tul u tal-Istrument Ewropew għall-Irkupru se jintnefqu biex jiġi miġġieled it-tibdil fil-klima, l-akbar sehem li qatt ġie allokat mill-akbar baġit Ewropew.

20 % tal-fondi tal-Istrument Ewropew għall-Irkupru se jiġu investiti fit-trasformazzjoni diġitali tal-UE. Il-fondi se jgħinu lill-UE tinvesti aktar fis-supercomputing, fl-intelliġenza artifiċjali, fiċ-ċibersigurtà, fil-ħiliet diġitali avvanzati, u fl-użu aktar mifrux ta’ teknoloġiji diġitali fl-ekonomija u fis-soċjetà.

Fl-2026 u fl-2027, 10 % tal-infiq annwali taħt il-baġit fit-tul se jikkontribwixxi biex jitwaqqaf u jitreġġa’ lura t-tnaqqis tal-bijodiversità.

STRUMENT EWROPEW GĦALL-IRKUPRU

L-ammonti miġbura u minfuqa taħt l-Istrument Ewropew għall-Irkupru (NextGenerationEU) se jiġu inklużi fil-kontijiet annwali tal-2021. L-ewwel ħruġ ta’ bonds, li ġabar EUR 20 biljun permezz ta’ bond ta’ għaxar snin dovut fl-2031, seħħ fit-15 ta’ Ġunju 2021.

B’baġit ta’ EUR 806,9 biljun, l-Istrument Ewropew għall-Irkupru se jgħin biex isewwi d-dannu ekonomiku u soċjali immedjat li jirriżulta mill-pandemija tal-coronavirus. L-istrument se jgħin ukoll biex tinbena Ewropa ta’ wara l-COVID-19, li se tkun aktar ekoloġika, aktar diġitali, aktar reżiljenti u aktar adatta għall-isfidi attwali u futuri.

Parti mill-fondi — EUR 385,8 biljun — se jintużaw biex jiġi pprovdut self mill-Unjoni lil Stati Membri individwali. Dan is-self se jitħallas lura minn dawk l-Istati Membri. Il-parti l-oħra — EUR 338,0 biljun — se tiġi pprovduta fil-forma ta’ għotjiet jew biex jiġu permessi garanziji baġitarji għall-appoġġ għall-investiment.

Il-qofol tal-Istrument Ewropew għall-Irkupru huwa l-Faċilità għall-Irkupru u r-Reżiljenza — strument li joffri għotjiet u self biex jiġu appoġġati riformi u investimenti fl-Istati Membri tal-UE b’valur totali ta’ EUR 723,8 biljun. Il-fondi taħt il-Faċilità għall-Irkupru u r-Reżiljenza se jitqassmu skont il-pjanijiet nazzjonali għall-Irkupru u r-Reżiljenza mħejjija minn kull Stat Membru, f’kooperazzjoni mal-Kummissjoni, u f’konformità ma’ skema tal-allokazzjoni miftiehma.

Barra minn hekk, l-Istrument Ewropew għall-Irkupru se jsaħħaħ diversi programmi tal-UE eżistenti:

— Il-koeżjoni, taħt l-Assistenza fl-Irkupru għall-Koeżjoni u għat-Territorji tal-Ewropa (REACT-EU), biex tgħin biex jiġu indirizzati l-konsegwenzi ekonomiċi tal-COVID-19 fl-ewwel snin tal-irkupru,

— Fond għal Tranżizzjoni Ġusta, biex jiggarantixxi li t-tranżizzjoni għan-newtralità klimatika taħdem għal kulħadd,

— L-iżvilupp rurali, biex il-bdiewa jkomplu jiġu appoġġati,

— InvestEU, biex jappoġġa l-isforzi ta’ investiment tan-negozji tagħna,

— rescEU, sabiex il-mekkaniżmu tal-protezzjoni ċivili tal-UE jkollu l-kapaċità li jwieġeb għal emerġenzi fuq skala kbira,

— Orizzont Ewropa, biex jiżgura li l-UE jkollha l-kapaċità li tiffinanzja aktar eċċellenza fir-riċerka.

Sabiex tiffinanzja l-Istrument Ewropew għall-Irkupru, l-UE se tissellef mis-swieq bil-baġit tal-UE bħala garanzija. Il-ħlas lura se jsir fuq orizzont twil, sal-2058. Dan se jevita pressjoni immedjata fuq il-finanzi nazzjonali tal-Istati Membri u se jippermetti lill-pajjiżi tal-UE jiffokaw l-isforzi tagħhom fuq l-irkupru.

4. IL-ĦRUĠ TAR-RENJU UNIT MILL-UNJONI EWROPEA

4.1. SFOND

Fil-31 ta’ Jannar 2020, ir-Renju Unit (UK) ħareġ mill-Unjoni Ewropea. It-termini tat-tluq tiegħu huma definiti fi Ftehim dwar il-ħruġ tar-Renju Unit mill-UE u mill-Komunità Ewropea tal-Enerġija Atomika (13), magħruf ukoll bħala l-“Ftehim dwar il-Ħruġ” jew “FĦ”. Bħala parti minn dan il-ftehim, ir-Renju Unit qabel li jonora l-obbligi finanzjarji kollha li kien daħal għalihom meta kien għadu membru tal-UE. Il-ftehim daħal fis-seħħ fl-31 ta’ Jannar 2020.

— Il-31 ta’ Jannar 2020 Ir-Renju Unit joħroġ uffiċjalment mill-Unjoni u jidħol fis-seħħ il-Ftehim dwar il-Ħruġ — L-1 ta’ Frar sal-31 ta’ Diċembru 2020 Perjodu transitorju — Il-31 ta’ Marzu 2021 Rapportar dwar l-informazzjoni finanzjarja magħmul mill-UE lir-Renju Unit — Is-16 ta’ April 2021 L-ammonti li għandhom jitħallsu jiġu kkomunikati mill-UE lir-Renju Unit — It-30 ta’ Ġunju 2021 L-ewwel pagamenti mir-Renju Unit skont il-Ftehim dwar il-Ħruġ iridu jibdew — Is-16 ta’ Settembru 2021 Ammonti li jridu jitħallsu kkomunikati mill-UE lir-Renju Unit — Il-31 ta’ Ottubru 2021 Jibda t-tieni rawnd ta’ pagamenti mir-Renju Unit

Matul il-perjodu ta’ tranżizzjoni, ir-Renju Unit kompla jikkontribwixxi għall-baġit tal-UE u jibbenefika minnu, daqslikieku kien Stat Membru. Wara t-tmiem tal-perjodu ta’ tranżizzjoni u f’konformità mal-FĦ, ir-Renju Unit se jkompli jikkontribwixxi għall-baġit tal-UE. Bl-istess mod, ir-Renju Unit se jkompli jibbenefika mill-programmi u min-nefqa tal-UE ta’ qabel l-2021 daqslikieku kien Stat Membru. Ir-Renju Unit se jirċievi wkoll lura ċerti flejjes definiti li ħallas fil-baġit tal-UE jew flejjes riċevuti mill-baġit tal-UE marbuta mal-perjodu ta’ sħubija tiegħu.

Dawn l-obbligi joħolqu obbligazzjonijiet u riċevibbli għall-UE li jridu jiġu kkalkolati u riflessi fil-kontijiet annwali tal-UE: il-kontijiet annwali tal-2020 juru dawn l-ammonti għall-ewwel darba, peress li din hija s-sena li r-Renju Unit telaq mill-UE.

Għalhekk, dawn il-kontijiet annwali fihom spjegazzjonijiet dettaljati tal-kontribuzzjonijiet futuri tar-Renju Unit għall-baġit tal-UE meħtieġa mill-FĦ, kif ukoll ammonti dovuti lir-Renju Unit. L-ammonti kkonċernati se jitħallsu mir-Renju Unit fuq perjodu ta’ żmien twil.

L-ammont nett jirrispetta bis-sħiħ it-tliet prinċipji li jirfdu s-saldu finanzjarju fil-FĦ:

— l-ebda Stat Membru m’hu se jkollu jħallas aktar jew jirċievi anqas minħabba l-ħruġ tar-Renju Unit mill-Unjoni;

— jenħtieġ li r-Renju Unit iħallas is-sehem tiegħu tal-impenji li jkunu saru matul is-sħubija tiegħu; u

— ir-Renju Unit la jenħtieġ li jħallas aktar u lanqas aktar kmieni milli kieku baqa’ Stat Membru. Dan jimplika b’mod partikolari li l-ammonti li r-Renju Unit jenħtieġ li jħallas huma bbażati fuq l-eżitu attwali tal-baġit, jiġifieri aġġustati għall-implimentazzjoni.

Il-FĦ jagħti wkoll dettalji dwar il-metodoloġiji għall-kalkolu tad-diversi ammonti, kif spjegat hawn taħt.

4.2. SEHEM TAR-RENJU UNIT

F’konformità mal-Artikolu 139 tal-FĦ, Is-sehem tar-Renju Unit tal-obbligi finanzjarji li jirriżultaw mill-FĦ huwa kkalkolat bħala proporzjon bejn ir-riżorsi proprji magħmula disponibbli mir-Renju Unit fis-snin 2014 sa 2020 u r-riżorsi proprji magħmula disponibbli matul dak il-perjodu mill-Istati Membri kollha u mir-Renju Unit. L-aġġustamenti li jirriżultaw min-netting tal-bilanċi tal-VAT u tal-ING għas-snin 2014 sa 2019 huma inklużi wkoll. Is-sehem ikkalkolat tar-Renju Unit se jkun suġġett għall-aġġustamenti finali previsti fl-Artikolu 139 tal-FĦ fl-2022. Is-sehem tar-Renju Unit għall-2021 jintuża għall-kalkoli fil-punti (a) u (c) tal-Artikolu 136(3), u fl-Artikoli 140 sa 147.

Is-sehem tar-Renju Unit ikkalkolat f’konformità mal-Artikolu 139 tal-Ftehim dwar il-Ħruġ huwa ta’ 12,358072326018200 %.

4.3. IL-KONTIJIET ANNWALI TAL-UE: AMMONTI DOVUTI MIR-RENJU UNIT U LILU SKONT IL-FTEHIM DWAR IL-ĦRUĠ

Il-Ftehim dwar il-Ħruġ jidentifika jipprevedi obbligi ta’ pagament bejn iż-żewġ partijiet b’mod partikolari fl-oqsma li ġejjin:

— Riżorsi proprji (l-Artikolu 136)

— Impenji pendenti (l-Artikolu 140)

— Multi dovuti għall-kompetizzjoni (l-Artikolu 141)

— Obbligazzjonijiet tal-Unjoni (l-Artikolu 142)

— Obbligazzjonijiet finanzjarji kontinġenti u strumenti finanzjarji (l-Artikoli 143 u 144)

— Assi netti tal-Komunità Ewropea tal-Faħam u l-Azzar (l-Artikolu 145)

— Investiment tal-UE fil-Fond Ewropew tal-Investiment, FEI (l-Artikolu 146)

— Obbligazzjonijiet kontinġenti li jikkonċernaw każijiet legali (l-Artikolu 147).

Il-FĦ jistabbilixxi wkoll il-metodoloġija dwar kif dawn l-obbligi se jiġu ttrattati kull sena — fil-qosor, l-UE se tirrapporta darbtejn fis-sena lir-Renju Unit dwar l-ammonti dovuti u r-Renju Unit se jħallas dawn fuq bażi ta’ kull xahar. Ir-rapportar se jiġi aġġornat kull sena abbażi taċ-ċifri attwali.

It-tabella ta’ hawn taħt tiġbor fil-qosor l-ammonti dovuti mir-Renju Unit lill-UE, kif ukoll kwalunkwe ammont dovut mill-UE lir-Renju Unit, li jirriżulta f’riċevibbli globali nett għall-UE. Il-kalkoli kollha saru b’rispett sħiħ tal-Ftehim dwar il-Ħruġ. Dawn l-obbligi huma relatati ma’ impenji li saru fil-passat meta r-Renju Unit kien Stat Membru tal-UE u matul il-perjodu ta’ tranżizzjoni sal-31 ta’ Diċembru 2020, u se jiskadu malli jkunu tħallsu jew jekk l-obbligu ma jimmaterjalizzax. Il-pagamenti se jsiru f’konformità mal-proċedura stabbilita fl-Artikolu 148 tal-Ftehim dwar il-Ħruġ.

EUR biljuni Artikolu 140 Artikolu 142 Oħrajn 31.12.2020 Dovuti mir-Renju Unit 35,0 14,3 0,3 49,6 Dovuti lir-Renju Unit — — (2,1 ) (2,1 ) Riċevibbli netti mir-Renju Unit 35,0 14,3 (1,8 ) 47,5 Stmati li għandhom jitħallsu mir-Renju Unit wara l-2021 28,2 14,3 (1,9 ) 40,6 Stmati li għandhom jitħallsu mir-Renju Unit fl-2021 6,8 0,0 0,0 6,8

L-ammont globali jinkludi l-elementi li ġejjin:

Artikolu 136: Riżorsi proprji

L-Artikolu 136 jistabbilixxi d-dispożizzjonijiet applikabbli wara l-31 ta’ Diċembru 2020 fir-rigward tar-riżorsi proprji. Ir-Renju Unit huwa intitolat li jirċievi s-sehem tiegħu ta’ aġġustamenti relatati mas-surplus tas-sena 2020. Huwa wkoll soġġett għal kwalunkwe aġġustament tar-riżorsi proprji tal-VAT u tal-ING relatati mas-snin finanzjarji sal-2020 — dawn l-aġġustamenti se jiġu kkalkulati kull sena sal-31 ta’ Diċembru 2028. Isiru wkoll aġġornamenti tal-korrezzjoni tar-Renju Unit.

Ir-Renju Unit huwa meħtieġ iħallas ir-riżorsi proprji tradizzjonali miġbura minnhom wara l-28 ta’ Frar 2021, iżda relatati mas-sena 2020 u qabel. Is-sehem tagħhom mit-total tar-riżorsi proprji tradizzjonali disponibbli mill-UE 27 u minnhom imbagħad jitnaqqas minn dan l-ammont. Il-kont separat għar-riżorsi proprji tradizzjonali għandu jiġi likwidat kompletament fil-31 ta’ Diċembru 2025.

Ammont ta’ EUR 230 miljun għandu jitħallas mir-Renju Unit matul l-2021.

Artikolu 140: Impenji pendenti (“RAL”)

Ir-“Reste à liquider”, jew ir-“RAL” jirrappreżenta l-volum totali tal-impenji legali li l-UE għamlet lir-riċevituri, li l-pagamenti għalihom se jsegwu fis-snin li ġejjin. Ir-RAL huwa karatteristika normali tal-baġits pluriennali kollha, bħall-baġit tal-UE.

L-impenji għalhekk jirreferu għal proġetti, programmi, ftehimiet jew kuntratti li diġà ġew impenjati, qabel il-31 ta’ Diċembru 2020, iżda li għadhom mhumiex implimentati bis-sħiħ, b’pagamenti li għad iridu jiġu segwiti. Xi wħud minn dawn il-pagamenti huma għar-riċevituri tar-Renju Unit.

Skont il-Ftehim dwar il-Ħruġ, ir-Renju Unit irid iħallas is-sehem tiegħu tal-impenji pendenti tal-UE mill-31 ta’ Diċembru 2020, tmiem il-perjodu ta’ tranżizzjoni. Kwalunkwe impenn, jew partijiet minnu, li mistennija jiġu kkanċellati (diżimpenji) u ammonti relatati ma’ impenji ffinanzjati minn dħul assenjat, jew ma’ programmi fejn ir-Renju Unit ma jipparteċipax (opt out), jitnaqqsu mill-ammont totali.

Aġġustamenti oħra għall-ammont dovut mir-Renju Unit skont dan l-artikolu huma relatati mal-korrezzjonijiet finanzjarji netti mill-2014–2020 jew perjodi ta’ programmazzjoni preċedenti u r-Riżorsi Proprji Tradizzjonali relatati mal-2020 u magħmula disponibbli f’Jannar-Frar 2021.

Biex jiġi kkalkulat is-sehem tar-Renju Unit tar-RAL, ir-RAL baġitarju uffiċjali mill-31 ta’ Diċembru 2020 intuża bħala l-punt tat-tluq (EUR 303,2 biljun ara t-tabella 4.4 fit-tabelli tal-implimentazzjoni baġitarja). Sa tmiem l-2020, is-sehem tar-Renju Unit tar-RAL aġġustat kien ta’ EUR 36 biljun — ladarba aġġustat għat-tbassir tad-diżimpenji, ir-riċevibbli lill-UE fi tmiem l-2020 ammonta għal EUR 35 biljun, li minnhom EUR 6.8 biljun se jitħallsu bejn l-30 ta’ Ġunju 2021 u l-31 ta’ Diċembru 2021.

Artikolu 141 Multi tal-kompetizzjoni

Il-Kummissjoni Ewropea tinforza direttament ir-regoli tal-kompetizzjoni tal-UE, billi tiżgura li l-kumpaniji kollha jikkompetu b’mod ugwali u ġust fuq il-merti tagħhom. Dan jista’ jwassal għall-impożizzjoni ta’ multi. Ladarba jiġu imposti mill-UE, il-multi jistgħu jiġu kkontestati (permezz ta’ proċedimenti legali) mill-benefiċjarju tal-multa — il-multa ma tkunx definittiva sakemm jintemmu l-proċedimenti kollha bħal dawn.

L-UE se tħallas lir-Renju Unit, kull sena, is-sehem tiegħu ta’ kwalunkwe multa tal-kompetizzjoni li kienet ġiet deċiża mill-Unjoni qabel l-31 ta’ Diċembru 2020, ladarba dawn il-multi jsiru definittivi, jiġifieri l-entità mmultata jew ma tintroduċix appell quddiem il-Qorti Ewropea tal-Ġustizzja jew l-appell ifalli u trid tħallas il-multa.

Fil-kontijiet annwali, l-ammonti dovuti lir-Renju Unit bħala riżultat tal-multi jitnaqqsu mill-ammont globali dovut mir-Renju Unit. Mill-31 ta’ Diċembru 2020, is-sehem stmat tar-Renju Unit mill-multi pendenti huwa ta’ EUR 1,8 biljun. Dan l-ammonti se jiġi ritornat lejn ir-Renju Unit fuq perjodu ta’ żmien twil. Iċ-ċifra hija bbażata fuq il-każijiet pendenti fil-31 ta’ Diċembru 2020 u tista’ tinbidel, biex tirrifletti l-ammonti attwali mdaħħla fil-baġit wara li l-multi jkunu saru definittivi.

Artikolu 142 Obbligazzjonijiet tal-Unjoni

Ir-Renju Unit impenja ruħu li jħallas is-sehem tiegħu tal-obbligazzjonijiet tal-Unjoni sa tmiem l-2020 ħlief għal obbligazzjonijiet speċifikati kif stabbilit fil-Ftehim dwar il-Ħruġ. Għalhekk, ir-Renju Unit se jkun qed iħallas is-sehem tiegħu tal-obbligi marbuta mal-UE bħala impjegatur (jiġifieri l-pensjonijiet u l-assigurazzjoni tal-mard tal-persunal irtirat), mill-31 ta’ Diċembru 2020:

1. Pensjonijiet tal-uffiċjali tal-UE: Il-pagamenti tal-pensjonijiet tal-persunal tal-UE huma koperti mill-baġit annwali tal-UE. Barra minn hekk, l-uffiċjali tal-UE jħallsu l-kontribuzzjonijiet tal-pensjoni matul il-karriera tax-xogħol tagħhom. Dawn il-kontribuzzjonijiet jiddaħħlu fil-baġit bħala dħul, u b’hekk jitnaqqsu l-kontribuzzjonijiet meħtieġa mill-Istati Membri għall-finanzjament tal-baġit annwali globali. L-Istati Membri tal-UE jimpenjaw ruħhom li jkopru l-ispejjeż tal-pensjonijiet tal-persunal tal-UE meta jirtiraw. F’konformità ma’ dan l-impenn, ir-Renju Unit se jkun qed iħallas, minn Ġunju 2022, is-sehem tiegħu tal-pensjonijiet annwali mħallsa lill-uffiċjali tal-UE sakemm id-drittijiet tal-pensjoni kollha miksuba mill-persunal sal-31 ta’ Diċembru 2020 jiġu eżawriti, matul diversi deċennji. Ir-Renju Unit jista’ jiddeċiedi li jsalda l-obbligu tiegħu fi kwalunkwe punt, billi jħallas l-obbligazzjoni attwarja fi tmiem is-sena fuq perjodu ta’ 5 snin.

2. Pensjonijiet tal-Membri tal-Parlament Ewropew, Kummissarji Ewropej, Imħallfin fil-Qorti Ewropea tal-Ġustizzja, eċċ.: Ir-Renju Unit se jħallas is-sehem tiegħu tal-obbligazzjoni attwarja fil-31 ta’ Diċembru 2020 fuq perjodu ta’ 10 snin, li jibda f’Ottubru 2021.

3. Reġim Komuni tal-Assigurazzjoni tal-Mard (JSIS): din hija s-sistema li tkopri l-ispejjeż tal-kura tas-saħħa tal-persunal tal-UE, inklużi l-pensjonanti. L-uffiċjali u l-pensjonanti tal-UE jagħmlu kontribuzzjonijiet għall-iskema matul il-karriera tagħhom u meta jirtiraw, kif tagħmel l-UE bħala impjegatur. F’konformità mal-prinċipju applikat ukoll għas-sistema tal-pensjonijiet tal-uffiċjali tal-UE, ir-Renju Unit se jħallas is-sehem tiegħu tal-kontribuzzjoni tal-baġit tal-UE għall-kopertura tal-kura tas-saħħa għall-persunal irtirat. Dawn il-pagamenti, li jibdew f’Ġunju 2022, se jkomplu għal diversi deċennji, jew sakemm dawk l-obbligi kollha jkunu ġew eżawriti. Bħal fil-każ tal-pensjonijiet tal-uffiċjali, ir-Renju Unit jista’ jiddeċiedi li jsalda l-obbligu tiegħu fi kwalunkwe punt, billi jħallas l-obbligazzjoni attwarja fi tmiem is-sena fuq perjodu ta’ 5 snin.

L-obbligazzjonijiet tal-UE relatati mal-obbligi tal-benefiċċji ta’ wara l-impjieg ta’ hawn fuq huma kkalkulati bl-użu ta’ valutazzjonijiet attwarji awditjati bbażati fuq standards internazzjonali. L-ammont attribwibbli lir-Renju Unit fil-31 ta’ Diċembru 2020 huwa ta’ EUR 14,3 biljun.

EUR 11-il miljun għandhom jitħallsu mir-Renju Unit matul l-2021 u huma relatati biss mal-iskemi tal-pensjoni speċifiċi separati (eż. MEPs). L-ammonti li jifdal għall-iskemi kollha se jitħallsu f’konformità mal-arranġamenti deskritti hawn fuq, mill-2022 ’il quddiem.

Artikoli 143/144 Strumenti finanzjarji u Garanziji Baġitarji

Skont dawn l-artikoli, ir-Renju Unit għandu jkun responsabbli li jiffinanzja l-obbligazzjonijiet kontinġenti tal-UE li jirriżultaw minn operazzjonijiet tad-data ta’ qabel il-ħruġ fir-rigward tal-attivitajiet ta’ teħid, għoti u garanzija tiegħu jekk dawn jikkristallizzaw u jekk ma jkunux koperti mis-sehem tar-Renju Unit fil-fondi ta’ garanzija eżistenti. L-UE se tirrimborża lir-Renju Unit ammonti li r-Renju Unit diġà kkontribwixxa għall-fondi ta’ garanzija u li fl-aħħar mill-aħħar jispiċċaw ma jkunux meħtieġa.

Dawn l-ammonti huma primarjament:

— Ammonti dovuti lir-Renju Unit għas-sehem tiegħu tal-Fond ta’ Garanzija tal-Fond Ewropew għall-Iżvilupp Sostenibbli (EFSD) fejn ir-Renju Unit diġà kkontribwixxa permezz tal-pagamenti baġitarji tiegħu iżda fejn ma kien hemm l-ebda operazzjoni approvata qabel il-ħruġ, u b’hekk l-ebda obbligu għar-Renju Unit biex ikopri — EUR 93 miljun li għandhom jiġu rritornati lir-Renju Unit fl-2021;

— Ammonti li għandhom jitħallsu lir-Renju Unit fir-rigward ta’ strumenti finanzjarji — EUR 46 miljun;

— Ir-Renju Unit jibqa’ responsabbli li jikkontribwixxi s-sehem tiegħu mill-obbligazzjonijiet kontinġenti tal-UE (garanziji baġitarji — FEIS, ELM, EFSM u self ieħor, eċċ.) jekk dawn isiru dovuti. L-obbligu massimu tar-Renju Unit jammonta għal EUR 12.9 biljun fi tmiem is-sena — ara n-nota 4.1 tal-kontijiet annwali konsolidati tal-UE għal aktar dettalji. L-ammonti mhumiex dovuti mir-Renju Unit sakemm l-obbligu ma jikkristallizzax fil-futur u ma jkunx kopert minn fond ta’ garanzija. Dan huwa meqjus improbabbli.

Artikolu 145 Il-Komunità Ewropea tal-Faħam u l-Azzar f’Likwidazzjoni (KEFA f’Likwidazzjoni)

Ir-Renju Unit huwa intitolat għas-sehem tiegħu mill-assi netti tal-Komunità Ewropea tal-Faħam u l-Azzar (KEFA) f’Likwidazzjoni fil-31 ta’ Diċembru 2020 — dan se jitħallas lir-Renju Unit fuq ħames snin. L-ammont totali pagabbli lir-Renju Unit huwa ta’ EUR 183 miljun (EUR 37 miljun li għandhom jitħallsu lura, jiġifieri, paċuti ma’ ammonti oħra dovuti fl-2021). Dan ifisser li kull sena bejn l-2021 u l-2025, l-ammont ta’ EUR 37 miljun se jitnaqqas mill-ammonti dovuti mir-Renju Unit.

Artikolu 146 Investiment fil-FEI

Ir-Renju Unit huwa intitolat għas-sehem tiegħu tal-investiment li l-UE għamlet fil-kapital azzjonarju mħallas tal-Fond Ewropew tal-Investiment (FEI), pagabbli f’pagamenti indaqs fuq 5 snin. L-ammont totali pagabbli lir-Renju Unit huwa ta’ EUR 33 miljun. Dan ifisser li kull sena bejn l-2021 u l-2025, l-ammont ta’ EUR 7 miljun se jitnaqqas mill-ammonti dovuti mir-Renju Unit.

Artikolu 147 Obbligazzjonijiet kontinġenti relatati ma’ kawżi legali

Ir-Renju Unit irid iħallas, kull sena, is-sehem tiegħu tal-ammonti mħallsa mill-baġit tal-UE fir-rigward ta’ kawżi legali li jikkonċernaw avvenimenti li seħħew qabel l-31 ta’ Diċembru 2020. L-istima tas-sehem tar-Renju Unit ta’ kawżi legali li x’aktarx se jirrikjedu pagamenti futuri fi tmiem is-sena hija ta’ EUR 46 miljun, iżda mhijiex pagabbli mir-Renju Unit sakemm u sakemm il-każijiet ma jiġux saldati u jsir pagament għall-ewwel darba mill-UE.

5. SOMMARJU TAL-IMPLIMENTAZZJONI TAL-BAĠIT

Il-baġit adottat finali tal-2020 ammonta għal total ta’ EUR 173,9 biljun f’approprjazzjonijiet ta’ impenn u għal EUR 164,1 biljun f’approprjazzjonijiet ta’ pagament. L-implimentazzjoni tiegħu kienet affettwata ħafna mill-pandemija tal-COVID-19 u mill-kriżi transsettorjali sussegwenti. Il-kriżi ħolqot il-ħtieġa li jittieħdu azzjonijiet determinati biex jissaħħu s-setturi tas-saħħa pubblika tal-UE u jittaffa l-impatt soċjoekonomiku fl-UE, kif ukoll li tingħata assistenza lil pajjiżi terzi. Il-baġit tal-2020 kien l-aħħar baġit implimentat taħt il-Qafas Finanzjarju Pluriennali 2014–2020. L-implimentazzjoni tiegħu ġiet immonitorjata bir-reqqa u ġestita b’mod attiv, u dan irriżulta f’implimentazzjoni kważi sħiħa ta’ kważi l-programmi kollha.

L-implimentazzjoni tal-approprjazzjonijiet ta’ impenn totali fl-2020 kienet tammonta għal EUR 181,7 biljun:

— EUR 172,9 biljun mill-baġit finali adottat;

— EUR 1,1 biljun minn approprjazzjonijiet riportati mill-2019;

— EUR 7,7 biljun minn approprjazzjonijiet li ġejjin minn dħul assenjat.

Il-pagamenti totali li saru fl-2020 ammontaw għal total ta’ EUR 173,3 biljun:

— EUR 161,8 biljun mill-baġit finali adottat;

— EUR 1,6 biljun minn approprjazzjonijiet riportati mill-2019;

— EUR 9,9 biljun minn approprjazzjonijiet li ġejjin minn dħul assenjat.

L-intestaturi kollha laħqu livelli għoljin ta’ implimentazzjoni fl-2020. L-implimentazzjoni tal-2020 għat-tipi kollha ta’ approprjazzjonijiet (baġit, riporti mis-sena preċedenti u dħul assenjat) kienet 97 % għall-impenji u 94 % għall-pagamenti. Ir-rati ta’ implimentazzjoni, minbarra d-dħul assenjat, juru implimentazzjoni sħiħa fl-2020 (99,5 % għal approprjazzjonijiet ta’ impenji u 98,5 % għal approprjazzjonijiet ta’ pagament).

L-ogħla parti tal-introjtu kienet irrappreżentata minn Riżorsi proprji, li ammontaw għal 91,9 % tad-dħul totali ta’ EUR 174,3 biljun, segwita minn 4,7 % mill-Kontribuzzjonijiet u r-rifużjonijiet b’rabta mal-ftehimiet u mal-programmi tal-UE, li prinċipalment jikkonċernaw id-dħul minn korrezzjonijiet finanzjarji (FSIE, FAEG u FAEŻR).

L-impenji pendenti (xi drabi msejħa r-RAL — reste à liquider), li huma ammonti impenjati li għadhom ma tħallsux, kienu ta’ EUR 303,2 biljun fl-aħħar tal-2020. Kienet mistennija żieda mil-livell tal-2019, minħabba d-differenza bejn l-approprjazzjonijiet ibbaġitjati għall-impenji u għall-pagamenti (EUR 9,8 biljun) fil-baġit finali adottat u wara li tqies il-fatt li żieda fl-impenji pendenti tikkostitwixxi evoluzzjoni normali, billi l-approprjazzjonijiet ta’ impenn jiżdiedu kull sena kif previst fil-Qafas Finanzjarju Pluriennali. Iż-żieda fl-impenji pendenti meta mqabbla mal-2019 kienet ta’ EUR 5,5 biljun.

Ir-riżultat tal-baġit (surplus) naqas minn EUR 3,2 biljun fl-2019 għal EUR 1,8 biljun fl-2020:

Miljuni ta’ EUR 2020 2019 Dħul għas-sena finanzjarja 174 306 163 918 Pagamenti kontra l-approprjazzjonijiet tas-sena attwali (171 721 ) (157 428 ) Approprjazzjonijiet ta’ pagament riportati għas-sena N+1 (2 086 ) (1 615 ) Kanċellazzjoni ta’ approprjazzjonijiet mhux użati riportati mis-sena N-1 78 75 Evoluzzjoni tad-dħul assenjat (B)–(A) 1 398 (1 736 ) Approprjazzjonijiet mhux użati fi tmiem is-sena kurrenti (A) 7 694 9 092 Approprjazzjonijiet mhux użati fi tmiem is-sena preċedenti (B) 9 092 7 356 Differenzi fir-rata tal-kambju għas-sena (207) 4 Riżultat tal-baġit 1 768 3 217

6. STRUMENTI FINANZJARJI U GARANZIJI BAĠITARJI

6.1. STRUMENTI FINANZJARJI FFINANZJATI MILL-BAĠIT TAL-UE

Taħt implimentazzjoni tal-baġit ta’ dan it-tip, il-fondi jew diġà jkunu ġew żborżati fil-kontijiet fiduċjarji ġestiti mill-entitajiet fdati u jibqgħu disponibbli (bħala flus u ekwivalenti ta’ flus, titoli ta’ dejn jew investimenti f’fondi tas-suq monetarju jew portafolli ta’ assi miġbura) sabiex ikopru t-talbiet għal ħlas ta’ garanzija fil-ġejjieni, jew inkella jkunu ġew investiti f’ekwità. Is-sinifikat u l-volum tal-istrumenti finanzjarji ffinanzjati mill-baġit tal-UE taħt ġestjoni diretta u indiretta żdiedu minn sena għal sena. Il-kunċett bażiku wara dan l-approċċ, b’kuntrast mal-metodu tradizzjonali ta’ implimentazzjoni tal-baġit li jingħataw għotjiet u sussidji, huwa li għal kull euro li jintefaq mill-baġit permezz ta’ strumenti finanzjarji, il-benefiċjarju finali jirċievi aktar minn EUR 1 bħala appoġġ finanzjarju minħabba l-effett ta’ ingranaġġ. L-istrumenti finanzjarji ffinanzjati mill-baġit tal-UE jeżistu fil-forma ta’ strumenti ta’ garanzija, strumenti ta’ ekwità u strumenti ta’ self. Skont il-QFP tal-2021–2027, l-użu ta’ garanziji baġitarji mistenni li jiżdied meta mqabbel mal-użu ta’ strumenti finanzjarji ffinanzjati għal kollox, jew ipprovduti, mill-baġit tal-UE. B’mod partikolari, skont il-Programm InvestEU, se jiġu pprovduti EUR 26,2 biljun ta’ garanzija tal-UE lill-grupp tal-BEI u istituzzjonijiet finanzjarji oħrajn biex jiġu appoġġati diversi objettivi ta’ politika tal-Unjoni permezz ta’ operazzjonijiet ta’ finanzjament u investiment.

6.2. ASSI FINANZJARJI MIŻMUMA F’FONDI TA’ GARANZIJA GĦALL-GARANZIJI BAĠITARJI

Taħt dan it-tip ta’ implimentazzjoni tal-baġit, l-UE tipprovdi garanziji lil kontropartijiet li għalihom il-finanzjament huwa biss ipprovdut parzjalment permezz ta’ fondi ta’ garanzija stabbiliti mill-Kummissjoni u, b’hekk, jinħolqu obbligazzjonijiet kontinġenti għall-baġit tal-UE f’każ li l-provvediment ma jkunx suffiċjenti biex jiġu koperti s-sejħiet. L-UE tat garanziji fuq self mogħti barra mill-UE (l-hekk imsejjaħ Mandat ta’ Self Estern jew ELM) u fuq operazzjonijiet ta’ dejn u ta’ ekwità koperti mill-garanzija tal-FEIS lill-Grupp tal-BEI, kif ukoll garanziji fuq operazzjonijiet koperti mill-garanzija tal-EFSD, mogħtija lill-Grupp tal-BEI u lil istituzzjonijiet finanzjarji oħrajn.

Sabiex jittaffa r-riskju li jista’ jkollhom it-talbiet għal ħlas ta’ garanzija mill-Grupp tal-BEI jew minn istituzzjonijiet finanzjarji oħrajn fuq il-baġit tal-UE, l-UE ħolqot fondi ta’ garanzija ddedikati ffinanzjati mill-baġit. Fil-31 ta’ Diċembru 2020, il-Kummissjoni għandha assi finanzjarji:

— fil-Fond ta’ Garanzija għal azzjonijiet esterni li jammontaw għal EUR 2,8 biljun;

— fil-Fond ta’ Garanzija tal-FEIS li jammontaw għal EUR 8,0 biljun; u

— fil-Fond ta’ Garanzija tal-EFSD li jammontaw għal EUR 0,8 biljun.

Il-Fond ta’ Garanzija għal azzjonijiet esterni huwa pprovdut mill-baġit tal-UE sabiex ikopri 9 % tas-self garantit fi tmiem is-sena għall-attivitajiet b’mandat tal-għoti b’self estern tal--BEI lil pajjiżi terzi li jkun għadu pendenti. Fil-31 ta’ Diċembru 2020, il-valur tal-assi totali msemmi fuq ikopri skopertura ta’ ammonti żborżati ta’ EUR 20,3 biljun.

Il-Fond ta’ Garanzija tal-FEIS beda jopera fl-2016. Skont ir-Regolament emendat dwar il-FEIS (ir-Regolament (UE) 2017/2396 tal-Parlament Ewropew u tal-Kunsill (14)), il-limitu massimu tal-garanzija tal-UE tal-FEIS żdied għal EUR 26 biljun (minn dak inizjali ta’ EUR 16-il biljun) u l-limitu għall-fond ta’ garanzija naqas għal 35 % (minn dak inizjali ta’ 50 %) tal-obbligu totali tal-garanzija tal-UE. Għalhekk, il-Fond ta’ Garanzija tal-FEIS issa huwa mistenni li jilħaq ammont totali ta’ EUR 9,1 biljun. L-assi totali li jikkostitwixxu l-Fond ta’ Garanzija tal-FEIS fil-31 ta’ Diċembru 2020 huma ta’ EUR 8, biljun u dan ikopri skopertura tal-ammonti żborżati ta’ EUR 18,9 biljun.

Skont ir-Regolament tal-EFSD (ir-Regolament (UE) 2017/1601 tal-Parlament Ewropew u tal-Kunsill (15)), il-Garanzija tal-EFSD sal-ammont ta’ EUR 1,5 biljun (miżjuda aktar permezz ta’ kontribuzzjonijiet esterni) għandha tkun disponibbli biex tappoġġa l-investimenti fil-pajjiżi msieħba fl-Afrika u fil-Viċinat Ewropew. L-UE tiddivulga l-Garanzija tal-EFSD fin-noti għar-rapporti finanzjarji kkonsolidati tagħha (ara n-nota 4.1.1) bħala obbligazzjoni kontinġenti. Mill-31 ta’ Diċembru 2020, kien hemm ħmistax-il ftehim ta’ garanzija tal-EFSD effettivi, għal limitu ta’ kopertura totali ta’ EUR 1 370 miljun. Il-Fond ta’ Garanzija tal-EFSD ġie stabbilit sabiex ikopri t-talbiet futuri potenzjali għal ħlas ta’ garanzija. Il-kontribuzzjonijiet totali riċevuti fil-fond fil-31 ta’ Diċembru 2020 jammontaw għal EUR 0,8 biljun. Minħabba li l-biċċa l-kbira tal-ftehimiet ta’ garanzija ġew konklużi mal-kontropartijiet fl-2020, il-programm jinsab fil-fażi ta’ żieda b’operazzjonijiet garantiti ta’ EUR 438 miljun iffirmati mill-kontropartijiet sa tmiem l-2020.

Wara d-dħul fis-seħħ tal-QFP tal-2021–2027, l-assi netti tal-Fond ta’ Garanzija tal-FEIS ġew ittrasferiti mill-1 ta’ Jannar 2021 fil-Fond ta’ Proviżjonament Komuni (CPF) (16) li jżomm id-dispożizzjonijiet magħmula biex ikopru l-obbligazzjonijiet finanzjarji li jirriżultaw minn garanziji baġitarji u minn programmi ta’ assistenza finanzjarja skont il-QFP tal-2021–2027. L-assi tal-Fond ta’ Garanzija tal-EFSD u tal-Fond ta’ Garanzija għall-azzjonijiet esterni huma mistennija li jiġu ttrasferiti lis-CPF matul l-2021.

6.3. IS-SELF U T-TEĦID B’SELF RELATAT GĦALL-PROGRAMMI TA’ ASSISTENZA FINANZJARJA

L-appoġġ finanzjarju għall-Istati Membri u l-pajjiżi terzi fil-forma ta’ self bilaterali ffinanzjat mis-swieq kapitali bil-garanzija tal-baġit tal-UE huwa pprovdut mill-Kummissjoni skont id-deċiżjonijiet tal-Parlament Ewropew u tal-Kunsill.

Fl-2020 il-Kummissjoni, li taġixxi f’isem l-UE, operat erba’ programmi ewlenin li taħthom tista’ tagħti self:

— L-assistenza tal-Bilanċ tal-Pagamenti (“Balance of Payments” — BOP);

— L-assistenza tal-Mekkaniżmu Ewropew ta’ Stabbilizzazzjoni Finanzjarja (EFSM);

— L-assistenza Makrofinanzjarja (AMF), u

— Assistenza ta’ SURE.

Il-kapital meħtieġ sabiex jiffinanzja s-self mogħti mill-UE jinġabar fis-swieq kapitali jew ma’ istituzzjonijiet finanzjarji. L-attivitajiet ta’ għoti u teħid b’self tal-UE għall-programmi ta’ assistenza finanzjarja huma operazzjonijiet mhux baġitarji. B’mod ġenerali, il-fondi miġbura jingħataw b’self back-to-back lill-pajjiż benefiċjarju, jiġifieri bl-istess kupun, maturità u ammont. Minkejja l-metodoloġija back-to-back, is-servizz tad-dejn tal-istrumenti ta’ finanzjament huwa obbligu legali tal-UE, li għandha tiżgura li l-pagamenti kollha jsiru b’mod sħiħ u f’waqtu. Il-Kummissjoni daħħlet fis-seħħ proċeduri sabiex tiżgura l-ħlas lura tas-self meħud anki f’każ ta’ inadempjenza tas-self.

Fil-31 ta’ Diċembru 2020, l-ammont nominali tas-self mogħti għal assistenza finanzjarja kien:

EUR biljuni Total mogħti Total żborżat fi tmiem is-sena Total imħallas lura fi tmiem is-sena Pendenti fi tmiem is-sena SURE Il-Belġju 7,8 2,0 — 2,0 Il-Bulgarija 0,5 — — — Il-Kroazja 1,0 0,5 — 0,5 Ċipru 0,5 0,3 — 0,3 Iċ-Ċekja 2,0 — — — Il-Greċja 2,7 2,0 — 2,0 L-Ungerija 0,5 0,2 — 0,2 L-Irlanda 2,5 — — — L-Italja 27,4 16,5 — 16,5 Il-Latvja 0,2 0,1 — 0,1 Il-Litwanja 0,6 0,3 — 0,3 Malta 0,2 0,1 — 0,1 Il-Polonja 11,2 1,0 — 1,0 Il-Portugall 5,9 3,0 — 3,0 Ir-Rumanija 4,1 3,0 — 3,0 Is-Slovakkja 0,6 0,3 — 0,3 Is-Slovenja 1,1 0,2 — 0,2 Spanja 21,3 10,0 — 10,0 90,3 39,5 — 39,5 EFSM L-Irlanda 22,5 22,5 — 22,5 Il-Portugall 26,0 24,3 — 24,3 48,5 46,8 — 46,8 AMF L-Ukrajna 5,0 4,4 (0,6 ) 3,8 It-Tuneżija 1,4 0,8 — 0,8 Il-Ġordan 1,1 0,6 — 0,6 Oħrajn 1,5 0,8 (0,2 ) 0,6 9,0 6,6 (0,8 ) 5,8 Bilanċ tal-Pagamenti Il-Latvja 3,1 2,9 (2,7 ) 0,2 3,1 2,9 (2,7 ) 0,2 Total 150,9 95,8 (3,5 ) 92,3

L-iskeda ta’ ripagament għall-ammonti pendenti fi tmiem is-sena hija kif ġej:

EUR biljuni SURE EFSM AMF TOTAL 2021 — 9,8 — 9,8 2022 — 2,7 — 2,7 2023 — 3,5 0,1 3,6 2024 — 2,6 0,6 3,2 2025 8,0 2,4 — 10,4 2026 — 4,0 0,1 4,1 2027 — 3,0 0,2 3,2 2028 — 2,3 0,2 2,5 2029 — 1,4 0,9 2,3 2030 10,0 — 0,1 10,1 2031 — 2,2 0,9 3,1 2032 — 3,0 0,1 3,1 2033 — 2,1 0,5 2,6 2034 — 0,2 0,2 2035 8,5 2,0 1,9 12,4 2036 — 1,0 — 1,0 2038 — 1,8 — 1,8 2040 7,0 — — 7,0 2042 — 3,0 — 3,0 2050 6,0 — — 6,0 Total 39,5 46,8 5,8 92,1

SURE

SURE ġie stabbilit fl-2020 biex jipprovdi assistenza finanzjarja lill-Istati Membri li jkunu qed jesperjenzaw, jew li huma mhedda serjament b’disturb ekonomiku serju kkawżat mill-pandemija tal-COVID-19 fit-territorju tagħhom. L-istrument jikkomplementa l-miżuri nazzjonali meħuda mill-Istati Membri affettwati.

L-ammont massimu ta’ assistenza finanzjarja ma għandux jaqbeż il-EUR 100 biljun għall-Istati Membri kollha. Fl-2020, l-Istati Membri ffirmaw ftehimiet dwar il-faċilità ta’ self li jammontaw għal EUR 85,9 biljun u minn dan l-ammont ġew żborżati EUR 39,5 biljun. Il-maturità tas-self tvarja bejn 5, 10, 15, 20 u 30 sena.

EFSM

L-EFSM inħoloq sabiex jipprovdi assistenza finanzjarja lill-Istati Membri kollha li qed jesperjenzaw jew huma mhedda serjament minn tfixkil finanzjarju ekonomiku serju kkawżat minn okkorrenzi eċċezzjonali lil hinn mill-kontroll tagħhom. L-EFSM intuża sabiex jipprovdi assistenza finanzjarja, kondizzjonali fuq l-implimentazzjoni ta’ riformi, lill-Irlanda u lill-Portugall bejn l-2011 u l-2014. Dan il-programm skada u issa ma jista’ jittieħed ebda self addizzjonali, għalkemm jibqa’ fis-seħħ għal kompiti speċifiċi bħall-estensjoni tal-maturitajiet għal self lill-Irlanda u lill-Portugall u l-għoti ta’ self tranżitorju. Fi Frar 2021, l-Irlanda u l-Portugall talbu li tittawwal il-maturità għall-ammonti dovuti f’Ġunju 2021 (EUR 4,8 biljun) u Settembru 2021 (EUR 5 biljuni). F’April 2021, il-Kummissjoni ssellfet EUR 4,8 biljun biex jiġi riportat is-self dovut f’Ġunju 2021, li ġie estiż bi 15-il sena.

Fl-2020 ma seħħet l-ebda operazzjoni ġdida u lanqas ripagamenti ta’ self.

AMF

Il-programm ta’ assistenza makrofinanzjarja (AMF) huwa forma ta’ assistenza finanzjarja estiża mill-UE lil pajjiżi msieħba barra l-UE li jkunu qed jesperjenzaw kriżi ta’ bilanċ tal-pagamenti. Jieħu l-forma ta’ self jew għotjiet fuq perjodu ta’ żmien medju/twil, jew kombinazzjoni ta’ dawn, u huwa disponibbli biss għal pajjiżi li jibbenifikaw minn programm ta’ żborż tal-FMI.

Fl-2020, il-Kummissjoni adottat proposta għal pakkett ta’ AMF ta’ EUR 3 biljun lil għaxar sħab tat-tkabbir u tal-viċinat biex tgħinhom jillimitaw il-konsegwenzi ekonomiċi tal-pandemija tal-coronavirus. Id-deċiżjoni ġiet adottata mill-Parlament Ewropew u mill-Kunsill fil-25 ta' Mejju 2020.

B’mod ġenerali, fl-2020 ġew żborżati EUR 1,7 biljun taħt il-programm tal-AMF.

BILANĊ TAL-PAGAMENTI (BTP)

Il-BTP huwa programm ta’ assistenza maħsub għal pajjiżi barra ż-żona tal-euro li qegħdin jesperjenzaw jew li huma mhedda minn diffikultajiet fir-rigward tal-bilanċ tal-pagamenti tagħhom. L-assistenza tal-BTP tieħu l-forma ta’ self b’terminu medju li huwa kondizzjonali fuq l-implimentazzjoni ta’ politiki maħsuba sabiex jindirizzaw il-problemi ekonomiċi sottostanti. Ġeneralment, l-assistenza tal-bilanċ tal-pagamenti mill-UE tiġi offruta f’kooperazzjoni mal-Fond Monetarju Internazzjonali (FMI) u ma’ pajjiżi jew istituzzjonijiet internazzjonali oħrajn.

Fl-2020, ma seħħet l-ebda operazzjoni ġdida jew ripagamenti ta’ self.

6.4. OBBLIGAZZJONIJIET KONTINĠENTI BAĠITARJI GĦAL PROGRAMMI TA’ ASSISTENZA FINANZJARJA

It-teħid b’self tal-UE jikkostitwixxi obbligi diretti u mhux kondizzjonali tal-UE u dawn huma garantiti mill-Istati Membri tal-UE (obbligazzjonijiet kontinġenti baġitarji). It-teħid b’self għall-finanzjament tas-self lil pajjiżi barra mill-UE huwa kopert mill-Fond ta’ Garanzija għal azzjonijiet esterni. Jekk Stat Membru benefiċjarju jsir inadempjenti, is-servizz tad-dejn jiġi prelevat mill-bilanċ tat-teżor disponibbli għall-Kummissjoni, jekk ikun possibbli. Jekk dan ma jkunx possibbli f’dak il-mument, il-Kummissjoni tiġbed il-fondi neċessarji mingħand l-Istati Membri. L-Istati Membri tal-UE huma legalment obbligati, skont il-leġiżlazzjoni tal-UE dwar ir-riżorsi proprji (l-Artikolu 14 tar-Regolament tal-Kunsill (UE, Euratom) 609/2014 (17)), li jagħmlu disponibbli biżżejjed fondi sabiex jissodisfaw l-obbligi tal-UE. B’hekk, l-investituri huma esposti biss għar-riskju ta’ kreditu tal-UE, mhux għal dak tal-benefiċjarju tas-self iffinanzjat. L-għoti ta’ self “back-to-back” jiżgura li l-baġit tal-UE ma jassumi l-ebda riskju ta’ ċaqliq fir-rata tal-imgħax jew riskju tal-kambju.

Self ipprovdut lill-Istati Membri taħt l-istrument SURE huwa sostnut minn sistema ta’ garanziji volontarji mill-Istati Membri li jammontaw għal 25 % tal-ammont massimu ta’ assistenza finanzjarja. Il-kontribuzzjoni ta’ kull Stat Membru għall-ammont globali tal-garanzija tikkorrispondi għas-sehem relattiv tagħha fl-introjtu nazzjonali gross (ING) totali tal-Unjoni Ewropea, abbażi tal-baġit tal-UE għall-2020.

Għal kull programm tal-pajjiżi, l-ammont komplessiv mogħti, l-għadd ta’ pagamenti li għandhom jiġu żborżati u l-maturità massima (medja) tal-pakkett tas-self jiġi determinat b’deċiżjoni tal-Parlament Ewropew, tal-Kunsill u tal-Kummissjoni. Sussegwentement, il-Kummissjoni u l-Istat Membru kkonċernat, jaqblu fuq il-parametri tas-self/tal-finanzjament, b’mod partikolari fuq il-maturità tal-pagamenti akkont. Barra minn hekk, il-pagamenti akkont kollha tas-self, ħlief l-ewwel wieħed, jiddependu fuq il-konformità mal-kundizzjonijiet tal-politika, fil-kuntest ta’ assistenza finanzjarja konġunta bejn l-UE/FMI, li huwa fattur ieħor li jinfluwenza ż-żmien meta jsiru l-operazzjonijiet ta’ finanzjament. Dan jimplika li t-twaqqit u l-maturitajiet tal-ħruġ jiddependu fuq l-attività relatata ta’ għoti b’self tal-UE. Il-finanzjament huwa denominat b’mod esklussiv f’euro u l-ispettru tal-maturità huwa ta’ minn tlieta (3) sa 30 sena.

7. ANALIŻI TAR-RAPPORTI FINANZJARJI

7.1. DĦUL

Id-dħul ikkonsolidat tal-UE jinkorpora ammonti relatati mat-tranżazzjonijiet ta’ skambju u mat-tranżazzjonijiet mhux ta’ skambju, b’dawn tal-aħħar ikunu l-aktar sinifikanti. Ix-xejra ta’ ħames snin tal-kategoriji ewlenin tad-dħul mhux tal-kambju (li jinkludu r-riżorsi tal-ING, ir-riżorsi proprji tradizzjonali, ir-riżorsi tal-VAT, il-Multi u l-Irkupru tal-ispejjeż, u bl-esklużjoni tal-effett ta’ darba tad-dħul relatat mal-ħruġ tar-Renju Unit mill-UE fis-sena 2020) hija kif ġej:

Ix-xejra fuq ħames snin tad-dħul minn tranżazzjonijiet prinċipali mhux ta’ skambju

(f’miljuni ta’ EUR)

Peress li d-dħul tal-baġit jenħtieġ li jkun daqs (jew jisboq) in-nefqa tal-baġit, il-fattur ewlieni wara t-tendenza tad-dħul murija hawn fuq huwa l-pagamenti magħmula kull sena.

Fl-2020, id-dħul konsolidat kien jammonta għal EUR 224,0 biljun, żieda konsiderevoli ta’ EUR 63,7 biljun jew 39,7 % miċ-ċifra tas-sena preċedenti ta’ EUR 160,3 biljun. L-ixprunatur ewlieni ta’ dan l-iżvilupp kien l-effett finanzjarju tal-Ħruġ tar-Renju Unit mill-Unjoni Ewropea (EUR 47,5 biljun). Jekk jiġi aġġustat għal dan l-effett ta’ darba, id-dħul konsolidat tal-2020 kien jammonta għal EUR 176,5 billjun, xorta waħda żieda ta’ EUR 16,2 biljun jew 10,1 % meta mqabbel mas-sena ta’ qabel. Din iż-żieda aġġustata hija prinċipalment dovuta għall-effetti li ġejjin:

— Id-dħul mir-riżorsi tal-ING (introjtu nazzjonali gross), l-element primarju tad-dħul operatorju tal-UE, żdied minn EUR 108,8 biljun fl-2019 għal EUR 125,4 biljun fl-2020. Iż-żieda ta’ EUR 16,6 biljun jew 15,3 % kienet dovuta l-aktar għaż-żieda fil-ħtiġijiet tal-approprjazzjonijiet ta’ pagament għas-sena 2020, imfassla biex issaħħaħ il-politiki ewlenin tal-UE, eż. l-istrateġija tal-vaċċini tal-COVID-19 (implimentata permezz tal-Istrument ta’ Appoġġ ta’ Emerġenza), u ż-żona ta’ koeżjoni (bl-adozzjoni tal-Inizjattiva ta’ Investiment fir-Rispons għall-Coronavirus Plus).

— Dħul ieħor mhux mill-kambju żdied minn EUR 2,1 biljun fl-2019 għal EUR 7,1 biljun fl-2020. Iż-żieda ta’ EUR 5,0 biljun kienet prinċipalment dovuta għall-kontribuzzjoni mill-Istati Membri għall-Fond għall-Innovazzjoni li beda jopera fl-2020 (EUR 2,1 biljun), żieda fil-bilanċ pożittiv tal-baġit meħud mis-sena preċedenti (EUR 3,2 biljun fl-2020 vs. EUR 1,8 biljun fl-2019) kif ukoll kontribuzzjoni mill-Istati Membri ta’ EUR 0,8 biljun biex jiżdied l-Istrument ta’ Appoġġ ta’ Emerġenza, SIE.

— Id-dħul finanzjarju żdied minn EUR 1,8 biljun fl-2019 għal EUR 3,4 biljun fl-2020. Iż-żieda ta’ EUR 1,6 biljun jew ta’ 88,9 % kienet prinċipalment dovuta għaż-żieda fl-imgħax fuq il-pagamenti tard, b’mod aktar speċifiku l-każijiet tat-TOR tar-Renju Unit (EUR 0,5 biljun) u l-każijiet mhux tar-Renju Unit (EUR 0,5 biljun), kif ukoll id-dħul mill-premiums tal-bonds relatati mal-istrument SURE (EUR 0,7 biljun).

— Id-dħul mill-multi naqas minn EUR 4,3 biljun fl-2019 għal EUR 0,5 biljun. It-tnaqqis ta’ EUR 3,8 biljun jew ta’ 88,4 % kien dovut kemm għan-numru aktar baxx kif ukoll għall-ammonti aktar baxxi ta’ multi maħruġa fl-2020. Filwaqt li fl-2020, il-multi ewlenin kienu jammontaw għal total ta’ EUR 0,26 biljun (Orbia, Clariant u Celanese), l-akbar każijiet fl-2019 kienu jammontaw għal EUR 3,1 biljun (Google, żewġ każijiet Forex u MasterCard).

Il-bidliet imsemmija hawn fuq ġew ikkontrobilanċjati bi tnaqqis fid-dħul mir-riżorsi proprji tradizzjonali, li naqas minn EUR 21,2 biljun fl-2019 għal EUR 19,6 biljun fl-2020 (tnaqqis ta’ EUR 1,6 biljun jew 7,5 %) u t-tnaqqis fl-irkupru finanzjarju, li naqas minn EUR 2,6 biljun fl-2019 għal EUR 1,4 biljun fl-2020 (tnaqqis ta’ EUR 1,2 biljun jew 46,2 %).

7.2. SPEJJEŻ

Il-komponent prinċipali tal-ispejjeż rikonoxxuti fir-rapporti finanzjarji kkonsolidati huwa l-pagamenti ta’ trasferiment taħt il-mod ta’ ġestjoni kondiviża, li jinkludi l-fondi li ġejjin: (i) il-Fond Agrikolu Ewropew ta’ Garanzija (FAEG), (ii) il-Fond Agrikolu Ewropew għall-Iżvilupp Rurali (FAEŻR) u strumenti oħrajn ta’ żvilupp rurali, (iii) il-Fond Ewropew għall-Iżvilupp Reġjonali (FEŻR) u l-Fond ta’ Koeżjoni (FK), u (iv) il-Fond Soċjali Ewropew (FSE). Dawn il-fondi kienu jammontaw għal EUR 109,7 biljun jew għal 65,9 % tal-ispejjeż totali ta’ EUR 166,6 biljun imġarrba fl-2020 (2019: EUR 103,9 biljun jew 66,8 %). Il-qsim tal-ispejjeż jista’ jinstab fiċ-ċart ta’ hawn taħt:

Piż relattiv tal-ispejjeż ewlenin implimentati mill-Istati Membri (ġestjoni kondiviża) għas-sena finanzjarja tal-2020:

L-ispejjeż imġarrba taħt ġestjoni diretta jirrappreżentaw l-implimentazzjoni tal-baġit mill-Kummissjoni, mill-aġenziji eżekuttivi u mill-fondi fiduċjarji. Taħt il-ġestjoni indiretta, il-baġit jiġi implimentat minn aġenziji tal-UE, korpi tal-UE, pajjiżi terzi, organizzazzjonijiet internazzjonali u entitajiet oħrajn.

L-UE tirrikonoxxi ċerti obbligi ta’ ħlas futuri bħala spejjeż, anki jekk għadhom ma humiex murija fil-kontijiet baġitarji bbażati fuq il-ħlasijiet. L-ammonti importanti huma murija taħt l-ammonti pagabbli u l-imposti dovuti rigward l-agrikoltura u l-iżvilupp rurali u anki taħt l-obbligazzjonijiet tal-pensjonijiet u tal-benefiċċji tal-impjegati relatati mad-drittijiet tal-pensjoni u ta’ wara l-impjieg miksuba mill-Kummissarji, mill-Membri tal-istituzzjonijiet tal-UE u mill-persunal.

B’mod ġenerali, l-ispejjeż żdiedu b’7,1 % jew b’EUR 11,1 biljun minn EUR 155,5 biljun għal EUR 166,6 biljun meta mqabbla mal-2019, u dan kien prinċipalment xprunat mill-effetti li ġejjin:

— L-ispejjeż tal-FEŻR u tal-FK żdiedu minn EUR 35,2 biljun fl-2019 għal EUR 41,1 biljun fl-2020. Iż-żieda ta’ EUR 5,9 biljun jew ta’ 16,8 % kienet dovuta għal implimentazzjoni aħjar tal-programmi hekk kif l-QFP avvanza.

— L-ispejjeż tal-FSE żdiedu minn EUR 11,2 biljun fl-2019 għal EUR 13,7 biljun fl-2020. Iż-żieda ta’ EUR 2,5 biljun jew 22,3 % kienet prinċipalment dovuta għal żieda fl-implimentazzjoni.

— L-ispejjeż taħt ġestjoni diretta mill-Kummissjoni żdiedu minn EUR 18,9 biljun fl-2019 għal EUR 22,1 biljun fl-2020. Iż-żieda ta’ EUR 3,2 biljun jew ta’ 16,9 % kienet prinċipalment dovuta għall-infiq fuq il-vaċċini kontra l-COVID 19 (EUR 1,6 biljun) kif ukoll għall-infiq taħt il-viċinat u l-istrumenti ta’ qabel l-adeżjoni (EUR 0,6 biljun).

— L-ispejjeż tal-FAEG naqsu minn EUR 44,0 biljun fl-2019 għal EUR 40,5 biljun fl-2020. It-tnaqqis ta’ EUR 3,5 biljun jew ta’ 8 % kien dovut l-aktar għat-tnaqqis ta’ EUR 2,6 biljun fl-ammonti mitluba għal pagamenti diretti mmirati biex jikkontribwixxu għall-introjtu tal-azjendi agrikoli.

7.3. ASSI

L-aktar entrati sinifikanti fuq in-naħa tal-assi tal-karta bilanċjali huma relatati ma’ assi finanzjarji (minbarra flus u ekwivalenti ta’ flus), li jikkostitwixxu 40,4 % tal-assi totali tal-UE, segwiti minn riċevibbli u prefinanzjament b’perċentwali ta’ 26,6 % u 22,4 % rispettivament:

Il-kompożizzjoni tal-assi kkonsolidati tal-UE

Fil-31 ta’ Diċembru 2020, l-assi totali kienu ta’ EUR 280,0 biljun, li jirriflettu żieda ta’ EUR 101,1 biljun jew 56,5 % fuq is-sena preċedenti (2019: EUR 178,9 biljun), prinċipalment minħabba l-bidliet ewlenin li ġejjin:

— Ir-riċevibbli żdiedu minn EUR 24,0 biljun fl-2019 għal EUR 74,5 biljun fl-2020. Iż-żieda konsiderevoli ta’ EUR 50,5 biljun hija primarjament ir-riżultat tal-Ħruġ tar-Renju Unit mill-Unjoni Ewropea u r-riċevibbli ġġenerat minn dan (EUR 47,5 biljun).

— Is-self żdied minn EUR 52,7 biljun fl-2019 għal EUR 93,3 biljun fl-2020. Iż-żieda konsiderevoli ta’ EUR 40,6 biljun jew 77,0 % tirrifletti prinċipalment il-ħruġ ta’ self għal assistenza finanzjarja taħt l-istrument SURE (EUR 39,5 biljun).

— Il-prefinanzjament żdied minn EUR 51,4 biljun fl-2019 għal EUR 62,7 biljun fl-2020. Iż-żieda ta’ EUR 11,3 biljun jew 22,0 % hija prinċipalment dovuta għan-nuqqas ta’ rkupru tal-prefinanzjament annwali tal-2019 fl-2020 bħala parti mill-miżuri tal-Inizjattivi ta’ Investiment fir-Rispons għall-Coronavirus (EUR 6.6 biljun) u l-prefinanzjament imħallas għall-iżvilupp ta’ vaċċini biex tiġi indirizzata l-pandemija tal-COVID-19 (EUR 1 biljun).

Il-bilanċ tal-flus ta’ EUR 16,7 biljun fi tmiem is-sena jikkostitwixxi l-elementi prinċipali li ġejjin:

— Ammont ta’ EUR 9,4 biljun ta’ pagamenti li jkunu għadhom ma ġewx implimentati fl-aħħar tas-sena, li minnhom EUR 7,9 biljun huma relatati mad-dħul assenjat. Id-dħul assenjat jinkludi EUR 1,3 biljun ta’ flus kontanti miġbura fuq il-bejgħ ta’ kwoti tal-emissjonijiet u rkuprati mill-BEI wara li jiġu assenjati mill-Istati Membri lill-Fond għall-Innovazzjoni.

— L-ammont ta’ EUR 2,4 biljun li jappartjeni għal strumenti finanzjarji jikkonċerna primarjament l-ekwivalenti ta’ flus ġestiti mill-fiduċjarji, f’isem il-Kummissjoni, għall-iskop tal-implimentazzjoni ta’ programmi ta’ strumenti finanzjarji partikolari ffinanzjati mill-baġit tal-UE u flus u ekwivalenti ta’ flus miżmuma fil-fondi ta’ garanzija relatati mal-garanziji baġitarji. Il-flus li jappartjenu għal strumenti finanzjarji u fondi ta’ garanzija jistgħu jintużaw biss mill-programmi kkonċernati.

— Ammont ta’ EUR 1,6 biljun li jappartjeni għall-aġenziji u għat-teżor tal-impriżi konġunti u ġestiti mill-Kummissjoni f’isem dawn l-entitajiet.

— Flus relatati ma’ multi ta’ EUR 1,5 biljun prinċipalment relatati ma’ flus riċevuti b’rabta ma’ multi maħruġa mill-Kummissjoni li għalihom il-każ għadu miftuħ u, sa ċertu punt, ma’ multi riċevuti b’mod definittiv li għandhom jiġu ttrasferiti lill-baġit fis-sena ta’ wara.

— Flus relatati ma’ istituzzjonijiet, aġenziji u korpi konsolidati oħrajn ta’ EUR 1,4 biljun.

Prefinanzjament

Jenħtieġ li jiġi nnotat li l-livell ta’ prefinanzjament huwa influwenzat b’mod sinifikanti miċ-ċiklu tal-QFP — pereżempju, fil-bidu ta’ perjodu tal-QFP, huwa mistenni li jitħallsu avvanzi kbar lill-Istati Membri taħt il-politika ta’ koeżjoni u li dawn l-ammonti jibqgħu disponibbli għall-Istati Membri sal-għeluq tal-programmi. Jitħallas ukoll prefinanzjament annwali, li jrid jintuża matul is-sena jew jiġi rkuprat fis-sena ta’ wara bħala parti mill-għeluq annwali taċ-ċiklu tal-kontijiet. Il-Kummissjoni tagħmel kull sforz biex tiżgura li l-livelli ta’ prefinanzjament jinżammu f’livell xieraq. Għandu jinstab bilanċ bejn l-iżgurar ta’ finanzjament suffiċjenti għall-proġetti u r-rikonoxximent f’waqtu tal-infiq.

Il-prefinanzjament totali (minbarra avvanzi oħrajn lill-Istati Membri u kontribuzzjonijiet għall-fondi fiduċjarji Bêkou u Afrika) fuq il-karta bilanċjali tal-UE jammonta għal EUR 55,5 biljun (2019: EUR 44,4 biljun), li kważi kollha huma relatati ma’ attivitajiet tal-Kummissjoni. Madwar 58 % tal-prefinanzjament tal-Kummissjoni jikkonċerna l-ġestjoni kondiviża, li jfisser li l-implimentazzjoni tal-baġit hija ddelegata lill-Istati Membri (il-Kummissjoni żżomm irwol superviżorju).

Prefinanzjament mill-Kummissjoni skont il-mod ta’ ġestjoni

7.4. OBBLIGAZZJONIJIET

L-aktar partiti sinifikanti fuq in-naħa tal-obbligazzjoni tal-karta bilanċjali jikkonsistu primarjament f’erba’ partiti ewlenin: (i) obbligazzjonijiet tal-pensjoni u obbligazzjonijiet oħrajn ta’ benefiċċji tal-impjegati; (ii) it-teħid b’self; (iii) l-ammonti pagabbli lil partijiet terzi u (iv) l-imposti dovuti.

Il-kompożizzjoni tal-obbligazzjonijiet fuq il-karta bilanċjali kkonsolidata tal-UE

Fil-31 ta’ Diċembru 2020, l-obbligazzjonijiet totali kienu ta’ EUR 313,5 biljun, żieda ta’ EUR 62,0 biljun jew 24,7 % meta mqabbla mas-sena preċedenti (EUR 251,5 biljun).

Il-bidliet ewlenin kienu relatati mal-effetti li ġejjin:

— Il-pensjonijiet u benefiċċji oħra ta’ wara l-impjegati żdiedu minn EUR 97,7 fl-2019 għal EUR 116,0 fl-2020. Iż-żieda ta’ EUR 18,3 biljun jew 18,7 % kienet dovuta l-aktar għat-telf attwarju mis-suppożizzjonijiet finanzjarji kkawżati minn tnaqqis sinifikanti ulterjuri fir-rata ta’ skont.

— It-teħid b’self żdied minn EUR 52,6 biljun fl-2019 għal EUR 93,2 biljun fl-2020. Iż-żieda ta’ EUR 40,6 biljun jew 77,2 % tirrifletti prinċipalment il-ħruġ ta’ SURE li jammonta għal EUR 39,5 biljun fl-aħħar tal-2020.

— L-ammonti pagabbli żdiedu minn EUR 27,2 biljun fl-2019 għal EUR 32,4 biljun fl-2020. Iż-żieda ta’ EUR 5,2 biljun jew 19,1 % hija prinċipalment dovuta għal pretensjonijiet ta’ kostijiet miftuħa għall-perjodu tal-QFP 2014–2020 li ġew riċevuti fi tmiem is-sena stess u li ma ġewx ittrattati jew imħallsa minħabba nuqqas ta’ approprjazzjonijiet ta’ pagament.

Il-pretensjonijiet tal-kostijiet u l-fatturi totali rċevuti u rikonoxxuti fil-Karta Bilanċjali taħt l-intestatura “Ammonti Pagabbli”

Assi netti

L-eċċess tal-obbligazzjonijiet fuq l-assi ma jfissirx li l-istituzzjonijiet u l-korpi tal-UE jinsabu f’diffikultajiet finanzjarji, iżda pjuttost ifisser li ċerti obbligazzjonijiet ser jiġu ffinanzjati minn baġits annwali futuri. Ħafna mill-ispejjeż huma rikonoxxuti skont ir-regoli dwar il-kontabbiltà bbażata fuq id-dovuti fis-sena kurrenti, għalkemm effettivament jistgħu jitħallsu fis-snin ta’ wara jew aktar tard u ffinanzjati bl-użu ta’ baġits futuri; id-dħul relatat se jitqies fil-perjodi futuri biss. L-aktar ammonti sinifikanti li għandhom jiġu enfasizzati huma l-attivitajiet tal-FAEG (li l-biċċa l-kbira tagħhom ġeneralment jitħallsu fl-ewwel trimestru tas-sena ta’ wara) u l-obbligazzjoni tal-benefiċċji tal-impjegati (li għandhom jitħallsu matul diversi deċennji). It-tnaqqis konsiderevoli tal-ammonti li għandhom jinġabru mill-Istati Membri minn EUR 77,6 biljun fl-2019 għal EUR 38,5 biljun fl-2020 huwa primarjament dovut għad-dħul relatat mal-ammonti netti dovuti mir-Renju Unit skont il-Ftehim dwar il-Ħruġ iffirmat wara l-ħruġ tiegħu mill-Unjoni fl-2020 — ara n-nota 2.6.1.2 tal-kontijiet annwali konsolidati tal-UE.

8. QAFAS POLITIKU U FINANZJARJU, GOVERNANZA U AKKONTABBILTÀ TAL-UE

L-Unjoni Ewropea (UE) hija Unjoni li lilha l-Istati Membri jagħtu kompetenzi sabiex jilħqu objettivi li għandhom komuni bejniethom. L-Unjoni hija msejsa fuq il-valuri tar-rispett għad-dinjità tal-bniedem, il-libertà, id-demokrazija, l-ugwaljanza, l-istat tad-dritt u r-rispett għad-drittijiet tal-bniedem, inklużi d-drittijiet ta’ persuni li jappartjenu għal minoranzi. Dawn il-valuri huma komuni għall-Istati Membri f’soċjetà fejn jipprevalu l-pluraliżmu, in-nondiskriminazzjoni, it-tolleranza, il-ġustizzja, is-solidarjetà u l-ugwaljanza bejn in-nisa u l-irġiel.

8.1. QAFAS POLITIKU U FINANZJARJU

It-Trattati tal-UE

L-objettivi u l-prinċipji ġenerali li jiggwidaw lill-Unjoni u lill-Istituzzjonijiet Ewropej huma definiti fit-Trattati. L-Unjoni u l-istituzzjonijiet tal-UE jistgħu jaġixxu biss fil-limiti tal-kompetenzi mogħtija mit-Trattati sabiex jilħqu l-objettivi stabbiliti fihom u jridu jagħmlu dan f’konformità mal-prinċipji (18) tas-sussidjarjetà u tal-proporzjonalità. Sabiex tilħaq l-objettivi tagħha u twettaq il-politiki tagħha, l-Unjoni tipprovdi lilha nnifisha bil-mezzi finanzjarji neċessarji. Il-Kummissjoni hija responsabbli għall-promozzjoni tal-interess ġenerali tal-Unjoni, li jinkludi l-eżekuzzjoni tal-baġit u l-ġestjoni tal-programmi f’kooperazzjoni mal-Istati Membri u f’konformità mal-prinċipju ta’ ġestjoni finanzjarja tajba.

L-UE ssegwi l-objettivi stabbiliti mit-Trattat b’għadd ta’ għodod, li waħda minnhom hija l-baġit tal-UE. Oħrajn huma, pereżempju, qafas leġiżlattiv komuni jew strateġiji ta’ politika konġunti.

Il-prijoritajiet politiċi tal-Kummissjoni

Il-prijoritajiet politiċi tal-Kummissjoni huma definiti fil-linji gwida politiċi stabbiliti mill-President tal-Kummissjoni. Taħt il-President von der Leyen, il-Kummissjoni li bdiet il-mandat tagħha fl-1 ta’ Diċembru 2019 se tiffoka fuq is-sitt ambizzjonijiet ewlenin li ġejjin:

6 AMBIZZJONIJIET EWLENIN

Patt Ekoloġiku Ewropew

— Nistinkaw biex inkunu l-ewwel kontinent newtrali għall-klima

Ewropa lesta għall-era diġitali

— Nagħtu s-setgħa lin-nies permezz ta’ ġenerazzjoni ġdida ta’ teknoloġiji

Ekonomija li taħdem għan-nies

— Naħdmu għall-ġustizzja soċjali u għall-prosperità

Ewropa aktar b’saħħitha fid-dinja

— Ewropa li tistinka għal aktar billi ssaħħaħ ir-reputazzjoni unika tagħna ta’ tmexxija globali responsabbli

Il-promozzjoni tal-istil ta’ ħajja Ewropew tagħna

— Nibnu Unjoni ta’ ugwaljanza fejn kollha kemm aħna jkollna l-istess aċċess għall-opportunitajiet

Spinta ġdida għad-demokrazija Ewropea

— Inrawmu, nipproteġu u nsaħħu d-demokrazija tagħna

Il-qafas finanzjarju pluriennali u l-programmi tal-infiq

Il-politiki appoġġati mill-baġit tal-UE huma implimentati f’konformità mal-qafas finanzjarju pluriennali (QFP) u mal-leġiżlazzjoni settorjali korrispondenti li tiddefinixxi l-programmi u l-istrumenti tal-infiq. Dawn isarrfu l-prijoritajiet politiċi tal-UE f’termini finanzjarji fuq perjodu twil biżżejjed biex ikunu effettivi u jipprovdu perspettiva koerenti fit-tul għall-benefiċjarji tal-fondi tal-UE u għall-awtoritajiet nazzjonali tal-kofinanzjament. Jiġu stabbiliti ammonti massimi annwali (limiti massimi) għan-nefqa tal-UE kollha kemm hi u għall-kategoriji ewlenin tan-nefqa (intestaturi). Is-somma tal-limiti massimi tal-intestaturi kollha tagħti l-limitu massimu totali għall-approprjazzjonijiet ta’ impenn. Il-QFP huwa adottat mill-Kunsill b’unanimità tal-Istati Membri kollha, bil-kunsens tal-Parlament Ewropew. Il-qafas finanzjarju pluriennali l-ġdid tal-2021–2027 ġie adottat fis-17 ta’ Diċembru 2020.

Il-baġit annwali

Il-baġit annwali jitħejja mill-Kummissjoni u ġeneralment jintlaħaq qbil dwaru sa nofs Diċembru mill-Parlament Ewropew u mill-Kunsill, abbażi tal-proċedura tal-Artikolu 314 tat-TFUE. Skont il-prinċipju tal-ekwilibriju baġitarju, id-dħul totali jrid ikun ugwali għan-nefqa totali (approprjazzjonijiet ta’ pagament) għal sena finanzjarja partikolari.

Is-sorsi ta’ finanzjament ewlenin tal-UE huma d-dħul mir-riżorsi proprji, li huwa kkomplementat minn dħul ieħor. Hemm tliet tipi ta’ riżorsi proprji: riżorsi proprji tradizzjonali (prinċipalment dazji doganali), ir-riżorsa proprja bbażata fuq it-taxxa fuq il-valur miżjud (VAT) u r-riżorsa proprja bbażata fuq l-introjtu nazzjonali gross (ING). Dħul ieħor li jirriżulta mill-attivitajiet tal-UE (eż. multi tal-kompetizzjoni) normalment jirrappreżenta inqas minn 10 % tad-dħul totali (mingħajr ma jitqies l-effett ta’ darba tal-ħruġ tar-Renju Unit mill-UE fuq il-kontijiet annwali tal-2020). L-ammont kumplessiv tar-riżorsi proprji meħtieġa għall-iffinanzjar tal-baġit jiġi ddeterminat min-nefqa totali bit-tnaqqis ta’ dħul ieħor.

Il-modi ta’ ġestjoni

Il-baġit tal-UE huwa implimentat fi tliet modi ta’ ġestjoni li jiddeterminaw kif jitħallsu u jiġu ġestiti l-flus:

— Ġestjoni kondiviża: proporzjon kbir ħafna mill-baġit (madwar 3/4 tal-baġit) huwa ġestit taħt sistema ta’ ġestjoni kondiviża mill-Kummissjoni b’kooperazzjoni mal-Istati Membri, b’mod partikolari fl-oqsma tal-fondi strutturali u tal-agrikoltura.

— Ġestjoni diretta: il-Kummissjoni tiġġestixxi wkoll il-programmi hija stess u tista’ tiddelega l-implimentazzjoni ta’ programmi speċifiċi lil aġenziji eżekuttivi.

— Ġestjoni indiretta: Id-deċiżjonijiet dwar l-infiq jistgħu wkoll jiġu ġestiti indirettament permezz ta’ korpi oħrajn fl-UE jew barra minnha. Ir-Regolament Finanzjarju u/jew il-ftehimiet ta’ delega jiddefinixxu l-mekkaniżmi ta’ kontroll u rapportar meħtieġa minn dawn l-entitajiet u s-superviżjoni mill-Kummissjoni fejn il-kompiti ta’ implimentazzjoni tal-baġit huma fdati lil aġenziji nazzjonali, lill-Grupp tal-Bank Ewropew tal-Investiment, lil pajjiżi terzi, organizzazzjonijiet internazzjonali (eż. il-Bank Dinji jew in-Nazzjonijiet Uniti) u entitajiet oħrajn (eż. aġenziji deċentralizzati tal-UE, Impriżi Konġunti).

Regolament Finanzjarju

Ir-Regolament Finanzjarju (RF) (19) applikabbli għall-baġit ġenerali huwa att ċentrali fl-arkitettura regolatorja tal-finanzi tal-UE. Huwa jiddefinixxi fid-dettall ir-regoli finanzjarji applikabbli għall-eżekuzzjoni tal-baġit tal-UE u r-rwoli tal-atturi differenti involuti fl-iżgurar li l-flus jintużaw b’mod tajjeb u b’mod li jintlaħqu l-objettivi stabbiliti.

8.2. GOVERNANZA U AKKONTABBILTÀ

8.2.1. Struttura istituzzjonali

L-UE għandha qafas istituzzjonali li għandu l-għan li jippromwovi l-valuri tagħha, imexxi ’l quddiem l-objettivi tagħha, iservi l-interessi tagħha, dawk taċ-ċittadini tagħha u dawk tal-Istati Membri, kif ukoll jiżgura l-konsistenza, l-effettività u l-kontinwità tal-politiki u l-azzjonijiet tagħha. L-istruttura organizzazzjonali tikkonsisti minn istituzzjonijiet, aġenziji u korpi oħrajn tal-UE, li huma inklużi fil-kontijiet konsolidati tal-UE, diment li jiġu ssodisfati l-kriterji ta’ konsolidazzjoni kif stabbiliti fir-Regolament Finanzjarju u r-regoli tal-kontabbiltà applikabbli (jekk jogħġbok irreferi għan-nota 9 tal-kontijiet annwali konsolidati tal-UE għal-lista ta’ entitajiet inklużi fil-kamp ta’ applikazzjoni tal-konsolidazzjoni).

Il-Parlament Ewropew, flimkien mal-Kunsill, jeżerċita funzjonijiet leġiżlattivi u baġitarji. Il-Kummissjoni hija politikament responsabbli lejn il-Parlament Ewropew. Il-Kunsill iwettaq ukoll funzjonijiet ta’ tfassil tal-politika u ta’ koordinazzjoni fid-direzzjoni politika ġenerali u l-prijoritajiet tal-Unjoni stabbiliti mill-Kunsill Ewropew.

Il-Kummissjoni Ewropea hija l-fergħa eżekuttiva tal-Unjoni Ewropea. Hija tippromwovi l-interess ġenerali tal-Unjoni u tieħu inizjattivi xierqa għal dak il-għan. Tiżgura l-applikazzjoni tat-Trattati u tissorvelja l-applikazzjoni tad-dritt tal-Unjoni mill-Istati Membri taħt il-kontroll tal-Qorti tal-Ġustizzja tal-Unjoni Ewropea. Hija teżerċita funzjonijiet ta’ koordinazzjoni, eżekuttivi u ta’ ġestjoni, teżegwixxi l-baġit u timmaniġġa l-programmi.

Il-Kummissjoni timplimenta l-baġit, fil-biċċa l-kbira b’kooperazzjoni mal-Istati Membri (20). Flimkien, huma jiżguraw li l-approprjazzjonijiet jintużaw f’konformità mal-prinċipji ta’ ġestjoni finanzjarja tajba. Ir-regolamenti jistabbilixxu l-obbligi ta’ kontroll u verifika tal-Istati Membri meta jikkondividu l-implimentazzjoni tal-baġit u r-responsabbiltajiet li jirriżultaw. Huma jistabbilixxu wkoll ir-responsabbiltajiet u r-regoli dettaljati għal kull waħda mill-istituzzjonijiet tal-UE fir-rigward tan-nefqa tagħhom stess.

8.2.2. L-istruttura ta’ governanza tal-Kummissjoni

L-arranġamenti ta’ governanza tal-Kummissjoni u kif dawn jiżguraw li l-Kummissjoni tiffunzjona bħala istituzzjoni moderna, responsabbli u orjentata lejn il-prestazzjoni huma deskritti fil-Komunikazzjoni, C(2020) 4240 dd 24.6.2020, dwar il-Governanza fil-Kummissjoni Ewropea.

Il-Kummissjoni twettaq il-funzjonijiet tagħha taħt it-tmexxija tal-Kulleġġ tal-Kummissarji, li jistabbilixxi l-prijoritajiet u jieħu responsabbiltà politika ġenerali għall-ħidma tal-Kummissjoni. Bħala Kulleġġ, il-Kummissjoni taħdem taħt il-gwida politika tal-President tagħha, li jippreżenta l-objettivi li biħsiebu jsegwi fil-forma tal-linji gwida politiċi tal-President. Il-President jiddeċiedi dwar l-organizzazzjoni interna tal-Kummissjoni, sabiex jiżgura li din taġixxi b’mod konsistenti, effiċjenti u bħala korp kolleġġjali. L-arranġamenti interni joħolqu struttura ta’ kontrolli u għodod ta’ ġestjoni robusti li jippermettu lill-Kulleġġ tal-Kummissarji jieħu r-responsabbiltà politika għall-ħidma tal-Kummissjoni (21).

Il-Kulleġġ jiddelega l-implimentazzjoni operazzjonali tal-baġit u l-ġestjoni finanzjarja lid-Diretturi Ġenerali u lill-Kapijiet tas-Servizz li jmexxu l-istruttura amministrattiva tal-Kummissjoni. Dan l-approċċ deċentralizzat joħloq kultura amministrattiva li tħeġġeġ lill-impjegati taċ-ċivil jerfgħu r-responsabbiltà għall-attivitajiet li fuqhom għandhom kontroll u jitlobhom jipprovdu assigurazzjoni fir-rigward tal-attivitajiet li għalihom huma responsabbli.

8.2.3. Il-ġestjoni finanzjarja tal-Kummissjoni

Fil-Kummissjoni, ir-rwoli u r-responsabbiltajiet fil-ġestjoni finanzjarja huma definiti b’mod ċar (eż. fir-Regolament Finanzjarju u fir-Regoli Interni (22)) u applikati kif xieraq. Bħala uffiċjali awtorizzanti b’delega, id-Diretturi Ġenerali u l-Kapijiet tas-Servizzi tal-Kummissjoni huma responsabbli għall-ġestjoni finanzjarja tajba tar-riżorsi tal-UE, għall-konformità mad-dispożizzjonijiet tar-Regolament Finanzjarju, għall-ġestjoni tar-riskji u għall-istabbiliment ta’ qafas ta’ kontroll intern xieraq.

Ir-responsabbiltà tal-Uffiċjali Awtorizzanti tkopri l-proċess kollu tal-ġestjoni, mid-determinazzjoni ta’ x’hemm bżonn li jsir biex jintlaħqu l-objettivi tal-politika stabbiliti mill-istituzzjoni sal-ġestjoni tal-attivitajiet minn perspettiva kemm operattiva kif ukoll ta’ ġestjoni finanzjarja tajba. Il-kompiti jistgħu jiġu ddelegati wkoll lid-Diretturi, lill-Kapijiet ta’ Unitajiet u lil oħrajn, li b’hekk isiru Uffiċjali Awtorizzanti b’Sottodelega. Kull uffiċjal awtorizzanti b’delega jista’ jibbaża fuq direttur wieħed jew fuq żewġ diretturi inkarigat(i) mill-ġestjoni tar-riskju u mill-kontroll intern biex jissorvelja u jimmonitorja l-implimentazzjoni tas-sistemi ta’ kontroll intern.

Is-servizzi ċentrali tal-Kummissjoni jipprovdu gwida u pariri u jippromwovu l-aħjar prattiki, inkluż permezz tal-ħidma tal-Bord ta’ Tmexxija Korporattiva.

Ir-Regolament Finanzjarju jesiġi li kull uffiċjal awtorizzanti jħejji rapport annwali tal-attività (“RAA”)bid-dettalji tal-kisbiet, u tal-attivitajiet ta’ kontroll intern u tal-ġestjoni finanzjarja matul is-sena. Ir-RAA jinkludi dikjarazzjoni li r-riżorsi ntużaw abbażi tal-prinċipji ta’ ġestjoni finanzjarja tajba u li hemm fis-seħħ proċeduri ta’ kontroll li jipprovdu l-garanziji meħtieġa li jikkonċernaw il-legalità u r-regolarità tat-tranżazzjonijiet sottostanti. Ir-Rapport Annwali dwar il-Ġestjoni u l-Prestazzjoni għall-baġit tal-UE huwa l-istrument ewlieni li permezz tiegħu, il-Kulleġġ tal-Kummissarji jassumi responsabbiltà politika għall-ġestjoni finanzjarja tal-baġit tal-UE.

L-Uffiċjal tal-Kontabbiltà tal-Kummissjoni huwa ċentralment responsabbli għall-ġestjoni tat-teżor, għall-proċeduri ta’ rkupru, għall-istabbiliment ta’ regoli tal-kontabbiltà bbażati fuq metodi u Standards Internazzjonali tal-Kontabbiltà għas-Settur Pubbliku, għall-validazzjoni tas-sistemi kontabilistiċi u għat-tħejjija tal-kontijiet annwali konsolidati tal-Kummissjoni u tal-UE. Barra minn hekk, l-Uffiċjal tal-Kontabbiltà huwa mitlub jiffirma l-kontijiet annwali, filwaqt li jiddikjara li dawn jippreżentaw b’mod ġust, fl-aspetti materjali kollha, il-pożizzjoni finanzjarja, ir-riżultati tal-operazzjonijiet u l-flussi tal-flus tal-Unjoni. Il-kontijiet annwali jiġu adottati mill-Kulleġġ tal-Kummissarji. L-Uffiċjal tal-Kontabilità huwa funzjoni indipendenti u għandu responsabbiltà ewlenija fir-rigward tar-rapportar finanzjarju fil-Kummissjoni.

L-Awditur Intern tal-Kummissjoni huwa wkoll funzjoni ċentralizzata u indipendenti u jipprovdi pariri, opinjonijiet u rakkomandazzjonijiet indipendenti dwar il-kwalità u l-funzjonament ta’ sistemi ta’ kontroll intern ġewwa l-Kummissjoni, l-aġenziji tal-UE u korpi awtonomi oħrajn.

Il-Kumitat tal-Progress tal-Awditjar jiżgura l-indipendenza tal-Awditur Intern u jissorvelja l-kwalità tax-xogħol tal-awditjar intern u s-segwitu mogħti mill-Kummissjoni għar-rakkomandazzjonijiet tal-awditjar intern u estern, kif ukoll għas-sejbiet u r-rakkomandazzjonijiet relatati mal-kwittanza tal-Qorti Ewropea tal-Awdituri dwar l-affidabbiltà tal-kontijiet konsolidati annwali tal-UE. Ir-rwol konsultattiv tal-kumitat jikkontribwixxi għat-titjib ulterjuri ġenerali tal-effettività u l-effiċjenza tal-Kummissjoni biex tilħaq l-għanijiet tagħha u jiffaċilita s-sorveljanza mill-Kulleġġ tal-governanza, tal-ġestjoni tar-riskji u tal-prattiki ta’ kontroll intern tal-Kummissjoni.

8.2.4. Awditjar estern u l-proċedura ta’ kwittanza

F’konformità mal-prinċipji ta’ ġestjoni finanzjarja tajba, il-fondi jridu jiġu ġestiti b’mod effettiv, effiċjenti u ekonomiku. Jeżisti qafas ta’ akkontabbiltà bbażat fuq ir-rapportar komprensiv, l-awditjar estern u l-kontroll politiku sabiex tiġi pprovduta assigurazzjoni raġonevoli li l-fondi tal-UE jintnefqu b’mod xieraq.

Kull sena, il-Qorti Ewropea tal-Awdituri teżamina l-affidabbiltà tal-kontijiet, jekk id-dħul kollu kienx riċevut u jekk in-nefqa kollha kinitx imġarrba b’mod leġittimu u regolari u jekk il-ġestjoni finanzjarja u l-aspetti kwalitattivi tal-ibbaġitjar, inkluża d-dimensjoni tal-prestazzjoni, kinux b’saħħithom. Il-pubblikazzjoni tar-rapport annwali tal-Qorti Ewropea tal-Awdituri hija l-punt tat-tluq għall-proċedura ta’ kwittanza. L-awdituri jħejju wkoll rapporti speċjali dwar l-oqsma ta’ nfiq jew ta’ politika speċifiċi, jew dwar kwistjonijiet baġitarji jew maniġerjali.

Il-Parlament Ewropew jiddeċiedi, wara rakkomandazzjoni mill-Kunsill, dwar jekk jipprovdix jew le l-approvazzjoni finali tiegħu, magħrufa bħala “għoti tal-kwittanza”, fuq il-mod li bih il-Kummissjoni implimentat il-baġit tal-UE f’sena partikolari. Il-proċedura ta’ kwittanza annwali tiżgura li l-Kummissjoni tinżamm politikament responsabbli għall-implimentazzjoni tal-baġit tal-UE.

Id-deċiżjoni dwar il-kwittanza hija bbażata wkoll fuq ir-rapportar finanzjarju u ta’ akkontabbiltà integrat tal-Kummissjoni, fuq is-seduti ta’ smigħ tal-Kummissarji fil-Parlament Ewropew u fuq it-tweġibiet ipprovduti għall-mistoqsijiet bil-miktub indirizzati lill-Kummissjoni.

NOTA LI TAKKUMPANJA L-KONTIJIET KONSOLIDATI

Il-kontijiet annwali konsolidati tal-Unjoni Ewropea għas-sena 2020 tħejjew fuq il-bażi tal-informazzjoni ppreżentata mill-istituzzjonijiet u l-korpi skont l-Artikolu 246(2) tar-Regolament Finanzjarju applikabbli għall-baġit ġenerali tal-Unjoni Ewropea. B’dan niddikjara li tħejjew skont it-Titolu XIII ta’ dan ir-Regolament Finanzjarju u skont il-prinċipji, ir-regoli u l-metodi kontabilistiċi stipulati fin-noti għar-rapporti finanzjarji.

Ksibt mingħand l-uffiċjali tal-kontabilità ta’ dawn l-istituzzjonijiet u korpi, li ċċertifikaw l-affidabilità tagħha, l-informazzjoni kollha neċessarja għall-produzzjoni tal-kontijiet li juru l-assi u l-obbligazzjonijiet tal-Unjoni Ewropea u l-implimentazzjoni tal-baġit.

Jiena hawnhekk niċċertifika li fuq il-bażi ta’ din l-informazzjoni, u fuq il-verifiki li dehruli neċessarji biex niffirma l-kontijiet tal-Kummissjoni Ewropea, għandi assigurazzjoni raġonevoli li l-kontijiet jippreżentaw b’mod ġust il-pożizzjoni finanzjarja, ir-riżultati tal-operazzjonijiet u l-fluss tal-flus tal-Unjoni Ewropea fl-aspetti materjali kollha.

Rosa ALDEA BUSQUETS L-Uffiċjal tal-Kontabbiltà tal-Kummissjoni It-18 ta’ Ġunju 2021

RAPPORTI FINANZJARJI KONSOLIDATI U NOTI TA’ SPJEGAZZJONI (1)

WERREJ

IL-KARTA BILANĊJALI 35

RAPPORT TAL-INTROJTU 36

RAPPORT TAL-FLUSS TAL-FLUS 37

DIKJARAZZJONI TAL-BIDLIET FL-ASSI NETTI 38

NOTI GĦAR-RAPPORTI FINANZJARJI 39

1. POLITIKI KONTABILISTIĊI SINIFIKANTI 39

2. NOTI GĦALL-KARTA BILANĊJALI 53

3. NOTI GĦAR-RAPPORT TAL-INTROJTU 91

4. OBBLIGAZZJONIJIET U ASSI KONTINĠENTI 100

5. IMPENJI LEGALI U BAĠITARJI 105

6. ĠESTJONI TAR-RISKJU FINANZJARJU 110

7. DIVULGAZZJONIJIET DWAR IL-PARTIJIET RELATATI 124

8. EVENTI WARA D-DATA TAL-KARTA BILANĊJALI 126

9. IL-KAMP TA’ APPLIKAZZJONI TAL-KONSOLIDAZZJONI 126

IL-KARTA BILANĊJALI

Miljuni ta’ EUR Nota 31.12.2020 31.12.2019 ASSI MHUX KURRENTI Assi intanġibbli 2.1 620 515 Proprjetà, impjanti u tagħmir 2.2 11 682 11 380 Investimenti kontabilizzati bl-użu tal-metodu tal-ekwità 2.3 588 591 Assi finanzjarji 2.4 99 214 66 714 Prefinanzjament 2.5 34 519 26 240 Riċevibbli ta’ skambju u rekuperabbli mhux ta’ skambju 2.6 45 813 3 607 192 434 109 047 ASSI KURRENTI Assi finanzjarji 2.4 13 881 4 514 Prefinanzjament 2.5 28 229 25 206 Riċevibbli ta’ skambju u rekuperabbli mhux ta’ skambju 2.6 28 681 20 367 Inventarji 2.7 80 68 Il-flus u l-ekwivalenti ta’ flus 2.8 16 742 19 745 87 613 69 900 ASSI TOTALI 280 047 178 947 OBBLIGAZZJONIJIET MHUX KURRENTI Pensjoni u benefiċċji oħrajn tal-impjegati 2.9 (116 020 ) (97 659 ) Provvedimenti 2.10 (3 878 ) (3 707 ) Obbligazzjonijiet finanzjarji 2.11 (84 399 ) (53 071 ) (204 297 ) (154 437 ) OBBLIGAZZJONIJIET KURRENTI Provvedimenti 2.10 (1 527 ) (1 116 ) Obbligazzjonijiet finanzjarji 2.11 (10 649 ) (1 446 ) Ammonti pagabbli 2.12 (32 408 ) (27 241 ) Imposti dovuti u introjtu differit 2.13 (64 584 ) (67 230 ) (109 167 ) (97 033 ) OBBLIGAZZJONIJIET TOTALI (313 464 ) (251 470 ) ASSI NETTI (33 418 ) (72 523 ) Riżervi 2.14 5 062 5 037 Ammonti li għandhom jintalbu mingħand l-Istati Membri (2) 2.15 (38 480 ) (77 560 ) ASSI NETTI (33 418 ) (72 523 )

RAPPORT TAL-INTROJTU

Miljuni ta’ EUR Nota 2020 2019 DĦUL Dħul minn tranżazzjonijiet mhux ta’ skambju Riżorsi tal-ING 3.1 125 393 108 820 Riżorsi proprji tradizzjonali 3.2 19 559 21 235 Riżorsi tal-VAT 3.3 17 858 18 128 Multi 3.4 452 4 291 L-irkupru tal-ispejjeż 3.5 1 355 2 627 Ftehim dwar l-Irtirar tar-Renju Unit 3.6 47 456 — Oħrajn 3.7 7 116 2 072 219 190 157 174 Dħul minn tranżazzjonijiet ta’ skambju Dħul finanzjarju 3.8 3 434 1 817 Oħrajn 3.9 1 404 1 298 4 838 3 116 Dħul Totali 224 028 160 289 SPEJJEŻ Implimentati mill-Istati Membri 3.10 Il-Fond Agrikolu Ewropew ta’ Garanzija (40 461 ) (43 951 ) Il-Fond Agrikolu Ewropew għall-Iżvilupp Rurali u strumenti oħrajn ta’ żvilupp rurali (14 467 ) (13 541 ) Il-Fond Ewropew għall-Iżvilupp Reġjonali u l-Fond ta’ Koeżjoni (41 118 ) (35 178 ) Il-Fond Soċjali Ewropew (13 677 ) (11 218 ) Oħrajn (2 701 ) (2 608 ) Implimentati mill-Kummissjoni, mill-aġenziji eżekuttivi u mill-fondi fiduċjarji 3.11 (22 094 ) (18 942 ) Implimentati minn aġenziji u minn korpi oħrajn tal-UE 3.12 (3 530 ) (3 131 ) Implimentati minn pajjiżi terzi u minn organizzazzjonijiet internazzjonali 3.12 (4 178 ) (4 085 ) Implimentati minn entitajiet oħrajn 3.12 (3 257 ) (2 875 ) Il-kostijiet tal-persunal u tal-pensjonijiet 3.13 (11 995 ) (11 613 ) Il-kostijiet tal-finanzjament 3.14 (2 188 ) (1 491 ) Spejjeż oħrajn 3.15 (6 946 ) (6 862 ) Spejjeż Totali (166 612 ) (155 493 ) RIŻULTAT EKONOMIKU TAS-SENA 57 416 4 796

RAPPORT TAL-FLUSS TAL-FLUS

Miljuni ta’ EUR 2020 2019 Riżultat ekonomiku tas-sena 57 416 4 796 Attivitajiet operatorji Amortizzament 113 107 Deprezzament 1 047 1 022 (Żieda)/tnaqqis fis-self (40 624 ) 1 255 (Żieda)/tnaqqis fil-prefinanzjament (11 301 ) (1 472 ) (Żieda)/tnaqqis fir-riċevibbli ta’ skambju u fir-rekuperabbli mhux ta’ skambju (50 519 ) 691 (Żieda)/tnaqqis fl-inventarji (12) 5 Żieda/(tnaqqis) fil-benefiċċji tal-pensjoni u f’benefiċċji oħrajn għall-impjegati 18 360 17 203 Żieda/(tnaqqis) fil-provvedimenti 581 693 Żieda/(tnaqqis) fl-obbligazzjonijiet finanzjarji 40 531 (1 389 ) Żieda/(tnaqqis) fl-ammonti pagabbli 5 166 (4 985 ) Żieda/(tnaqqis) fl-imposti dovuti u fl-introjtu differit (2 645 ) 4 041 Surplus baġitarju tas-sena preċedenti meħud bħala dħul mhux fi flus (3 218 ) (1 803 ) Kejl mill-ġdid tal-obbligazzjoni tal-benefiċċji tal-impjegati (ċaqliq mhux ta’ flus mhux inkluż fir-rapport tal-introjtu) (15 155 ) (14 164 ) Movimenti oħrajn mhux ta’ flus 63 111 Attivitajiet ta’ investiment (Żieda)/tnaqqis fl-assi intanġibbli u fil-proprjetà, l-impjanti u t-tagħmir (1 566 ) (1 392 ) (Żieda)/tnaqqis fl-investimenti kontabilizzati bl-użu tal-metodu tal-ekwità 3 (1) (Żieda)/tnaqqis fl-assi finanzjarji disponibbli għall-bejgħ (1 180 ) (2 964 ) (Żieda)/tnaqqis fl-assi finanzjarji abbażi tal-valur ġust permezz ta’ surplus jew defiċit (62) (121) FLUSS TAL-FLUS NETT (3 004 ) 1 633 Żieda/(tnaqqis) nett(a) fil-flus u fl-ekwivalenti ta’ flus (3 004 ) 1 633 Flus u ekwivalenti ta’ flus fil-bidu tas-sena 19 745 18 113 Flus u ekwivalenti ta’ flus fi tmiem is-sena 16 742 19 745

DIKJARAZZJONI TAL-BIDLIET FL-ASSI NETTI

Miljuni ta’ EUR Ammonti li għandhom jintalbu mingħand l-Istati Membri Surplus/(Defiċit) Akkumulat Riżervi oħrajn Riżerva ta’ valur ġust Assi Netti BILANĊ FIL-31.12.2018 (66 424 ) 4 730 231 (61 464 ) Ċaqliq fir-riżerva tal-Fond ta’ Garanzija (21) 21 — — Ċaqliq fil-valur ġust — — 160 160 Kejl mill-ġdid f’obbligazzjonijiet ta’ benefiċċji tal-impjegati (14 164 ) — — (14 164 ) Oħrajn 56 (105) — (49) Riżultat tal-baġit tal-2018 ikkreditat lill-Istati Membri (1 803 ) — — (1 803 ) Riżultat ekonomiku tas-sena 4 796 — — 4 796 BILANĊ FIL-31.12.2019 (77 560 ) 4 646 391 (72 523 ) Ċaqliq fir-riżerva tal-Fond ta’ Garanzija (173) 173 — — Ċaqliq fil-valur ġust — — 105 105 Kejl mill-ġdid f’obbligazzjonijiet ta’ benefiċċji tal-impjegati (15 155 ) — — (15 155 ) Oħrajn 210 (252) — (42) Riżultat tal-baġit tal-2019 ikkreditat lill-Istati Membri (3 218 ) — — (3 218 ) Riżultat ekonomiku tas-sena 57 416 — — 57 416 BILANĊ FIL-31.12.2020 (38 480 ) 4 566 496 (33 418 )

NOTI GĦAR-RAPPORTI FINANZJARJI

Innota li fit-tabelli li ġejjin, l-ammonti li jikkonċernaw ir-Renju Unit għadhom jidhru taħt l-intestatura Stati Membri, minħabba li għalkemm ir-Renju Unit telaq mill-Unjoni fl-1 ta’ Frar 2020, matul il-perjodu ta’ tranżizzjoni sal-31 ta’ Diċembru 2020, huwa kompla jkollu relazzjoni finanzjarja mal-Unjoni ekwivalenti għal dik ta’ Stat Membru.

1.